Albisteak: febrero 2008\nHauxe da Berria egunkarixan aste honetan argitaratutako erreportaia.\nOharra: azkenengo agertzen dan taldien zerrendia kazetarixak berak egindakua da (eta talde batzu kanpuan geratu dira).\nLurraren erraiak arakatzen\nEspeleologiarako zaletasunak bultzatuta, Euskal Herri osoko kobazuloak aztertzen dituzte 15 talde inguruk.\nKirol arriskutsuak maitatzea, geologiaren adarreko zientziak atsegin izatea edota leizeetan barna argazkilari aritu nahia; hirurak izan daitezke espeleologian murgiltzeko aitzakia onak, eta Euskal Herri osoan dago zaletasun hori praktikatzeko aukera, kobazuloak arakatzen aritzen diren elkarteei esker, hain zuzen ere. Horietako bakoitzak bere inguruko leizeak aztertzen ditu. «Eremu jakin baten ardura daukagu, bertan esploratu eta ikertzeko». Oier Gorosabel Gernika-Lumoko ADES Saguzaharrak taldeko kidea da eta, azaldu zuenez, Lea-Artibai eta Urdaibaiko kobak ikertzen dituzte. «Kanpora joaten gara inoiz, baina normalean beste eremu horren ardura duen taldeak gonbidatuta izaten da». Urtean behin, gainera, ezinbesteko topaketak egin behar dituzte elkarteetako kideek, Espeleo-laguntza taldearena. «Kobazuloan istripura izaten denean guregana jotzen dute eta, horregatik, oso garrantzitsua da noizean behin erreskaterako praktiketan trebatzea».\nHiru urte besterik ez darama Gorosabelek elkartean, zaletasuna, ordea, aspaldikoa zuen. «Lea-Artibain koba asko daude, eta bertan denok ezagutzen dugu zuloren bat. Horrela ibiltzen nintzen, linterna ziztrin batekin, eta nire mailaren araberako arriskua hartuta». Euskaldunen artean mendizaletasuna oso zabalduta dago, baina espeleologiak ez du hainbeste jarraitzailerik. «Ez da masiboa, eta ezin da gehiengoaren kirola izan, kobak babestu egin behar direlako, baina komeni zaigu jendea erakartzea, tantaka bada ere». Espeleologia ezagutzeko urratsa egiten dutenak gutxi dira, eta, Gorosabelen hitzetan, benetan atsegin dutenak topatzea zaila da, «baina behin aurkituz gero, buru-belarri sartzen dira». Taldekide berriak erakartzeko helburuarekin, txangoak eta ikastaroak antolatzen dituzte.\nADES-Saguzaharrak taldean, gaur egun, zazpi lagun aritzen dira. «Dagoeneko kobazuloetan sartzerik ez duten batzuen laguntza ere badugu, artxiboan eta bestelako lanetan aritzen direnak». Astean behin biltzen dira asteburuko irteerak antolatzeko, nora joango diren eta zer-nolako lanak egingo dituzten erabakitzeko. «Garrantzitsua da plan zehatz batekin joatea, ezinezkoa baita denetarik egitera joatea picnic batean bezala». Esplorazioa, neurketa, topografia, argazkiak, askotariko lanak egiten dituzte espeleologoek kobazuloetan, eta bakoitzak esfortzu eta denbora jakin bat eskatzen die. «Neurketak egin behar baditugu, nahikoa material eraman behar dugu horretarako eta, beraz, beste edozertan aritzeko aukerarik ez dago». Egun osoa eman ditzakete lurraren barruak arakatzen, eta, behin baino gehiagotan, denborarekin nahastu egiten dira: «Barruan gaudela, ordubete pasatu dela pentsa dezakegu, eta agian bost ordu igaro dira; oso nekatuta zaudenean bakarrik igartzen duzu orduak joan direla».\nBI KILOMETROKO LEIZEA. Hiru leize esploratzen ari dira Saguzaharrak taldekoak gaur egun, Abittaga Amoroton, Argatxa Gautegiz-Arteagan eta Inubija Ispasterren. «Horiekin bakarrik urte osorako lana dugu». Ezagunak dituzte, baina galeria berriak topatzen dituzte eta, askotan, trabatutako bideak garbitu behar dituzte aurrera egiteko. Pedro Uribarri elkarteko kidearen arabera, Urdaibai aldean 230 kobazulotik gora ezagutzen dituzte, eta are gehiago Lea-Artibain. «Handiagoa denez, pentsatzen dugu 300 baino gehiago izango direla». Guztiak sakon aztertzeko, beraz, denbora beharko dute. Gorosabelek argi dauka lasai hartu beharreko lana dela. «Denok hilko gara, eta oraindik pilo bat geldituko dira deskubritzeko, ezinezkoa da dena aztertzea». Inubijako leizea adibide ona da, Bizkaiko Foru Aldundiaren artxiboetan 120 metroko leizea zela jartzen zuen, eta Gernika-Lumoko taldeak, urteotako esplorazioetan, ia bi kilometrokoa dela egiaztatu ahal izan du.\nKobazuloak topatzea, askotan, nekeza izaten da, Uribarriren esanetan urte oso bat ibil daitezke sarbidearen atzetik. «Ezaguna izanda ere, inoiz gertatu zaigu ezin aurkitzea katalogoetan ageri zen koba bat». Zulorik txikiena ere aztertu behar dute leize berriak aurkitzeko. «Askotan uste dugu koba handi batek sarrera ikusgarria izan behar duela, baina ez da horrela, sagu-zulo bat dirudiena 10 kilometroko galerien ataria izan daiteke».\nTALDE LANA. Espeleologian zaila bezain arriskutsua da bakarrik aritzea, bakar batek ezin du gauza handirik egin, talde lana baita. Kobazuloetara, gutxienez, hiru laguneko taldeetan sartzea aholkatzen dute adituek. «Istripurik izanez gero, zauritutako laguna ez da bakarrik geldituko, eta bestea laguntza bila joan ahal izango da». Kontuz aritzen direnen artean istripu gutxi izaten direla diote ADESekoek. Topografia lanek ere taldeko lana eskatzen dute; «lau lagunen artean egin beharrekoa», Uribarriren esanetan. Neurriak hartu, angeluak neurtu, marrazkiak egin eta bestelako lan zailak egin behar dituzte leize baten planoa egin ahal izateko. Emaitza horrekin, Gorosabelek ohartarazi bezala, «etorkizunean beste batzuk sartuko dira» eta, horrexegatik, «zehatza izan behar da».\n25 urte zuloetan barrena\nDagoeneko, mende laurden batez aztertu ditu Urdaibai eta Lea-Artibai eskualdeetako leizeak ADES-Saguzaharrak espeleologia elkarteak. Urteurrena ospatzeko, argazki erakusketa jarri dute Lekeitioko Kultur Etxean eta, horrez gain, taldeko kideek eginiko Karlistaren leizea eta Solo en el silencio film laburrek ere emango dituzte ostiral honetan. Erakusketa, berriz, larunbatera arte egongo da zabalik, Eskolape aretoan, arratsaldeetan. Ekitaldi horiekin, haien lana ezagutzera emateaz gain, espeleologian aritzeko gogoa izan dezaketenak erakarri ere nahi dituzte.\nEhunka lagun aritu izan dira elkartean eta, 25 urte hauetan, gainera, zenbait talde sortu dira ADESen barruan; Espeleoimagen adibidez, leize barruko argazkietan adituek osatua. Elkartera, Oier Gorosabelek azaldutakoaren arabera, arrazoi desberdinengatik biltzen da jendea, batzuek argazkilaritza dute gustuko, kirola beste askok eta geologia edo arkeologia zientziak beste askok. Guztiek dute lekua, eta horrek jakintza arlo desberdinak menperatzen dituzten kideak taldean izatea ahalbidetzen du, «denetarik egiten dakienik ez baitago».\nArabako Espeleologia Taldea (AET)\nGasteizko Espeleologi Batzarra Noiz Arte\nAsociacion Deportiva Espeleologica Saguzaharrak (ADES)\nGrupo de Actividades Espeleologicas Subterraneas (GAES)\nBesaide Espeleologia Taldea (BET)\nSatorrak Espeleologi Taldea (GES)\nGrupo de Espeleologia Otxola\nLizarra Espeleologia Taldea (LET)\nTaldean joan: Hiru lagun joatea da onena. Batek istripua izanez gero, harekin geldituko da bat eta laguntza bila joan daiteke bestea.\nTxangoaren helburuaren berri eman: Hala, erreskate taldeak non bilatu jakin ahal izango du. Zer ordutan bueltatzeko asmoa duzuen ere esan.\nLanabesak aztertu: Aurre-argiztapena edo urarekin hondatuko ez den beste sistemaren bat erabili. Pilak sobran eraman.\nEguraldiari kasu egin: Euria egiten badu, ez sartu kobazuloetan. Uhaldiak nabarmenagoak dira zuloetan eta trabatuta gelditzeko arriskua egon daiteke.\negilea: ADES ----ordua 12:46 0 iruzkin\nEtiquetas: Abittaga, komunikabidiak\nErakusketa zabalduko du Ades espeleologia taldeak Lekeition\nHitzaldia, film laburrak eta koba batera irteera bat ere antolatu dituzte herritarrentzat.\nKultur etxean erakusketa ipiniko du Ades espeleologia taldeak datorren astean. Astelehenetik aurrera, astegun zein asteburuetan izango dute lekeitiarrek koben mundu ezkutuaren gainean gauza gehiago jakiteko aukera. Astelehenetik barikura 18:00etatik 20:00etara, eta zapatu-domeketan goiz eta arratsaldez, 12:00etatik 14:00etara eta 17:00etatik 20:00etara, zabalik egongo da.\nHorregaz batera, Lurpeko mundura lehiatilla bat izeneko hitzaldia emango dute otsailaren 15ean, 19:00etan.\nIkusentzunezkoek ere euren lekua edukiko dute: Karlisten leizea eta Solo en el silencio film laburrak eskainiko dituzte otsailaren 22an, 19:00etan. Ades taldearen ekoizpenak dira biak.\nHurrengo egunean, koba batera irteera egingo dute taldekideek, eurekin joan nahi dutenek erakusketan eman beharko dute izena. 10:00etan irtengo dute.\nAsteburuan Abittaga-Trakamailen ibili dira taldekoak, Pi izeneko galerian zehar, Trakamaileko bigarren lotura topatu nahian. Hala ere, ordu batzuk ibili arren, ez dute ezer argirik topatu.\negilea: ADES ----ordua 12:48 0 iruzkin\nEtiquetas: erakusketak, komunikabidiak, lekeitio\nErakusketia Lekeition, Otsaillan 11-23\nDatorren Otsaillian 11-tik 23-ra, lekittarren artian zabalduko dogu gure abots kabernosua. Gure lurpeko bihar isilla hurretik ezagutu nahi dabenak, Kultur Etxian daka aukeria:\negilea: ADES ----ordua 12:49 0 iruzkin\nEtiquetas: erakusketak, lekeitio\nErakusketa zabalduko du Ades espeleologia taldeak ...


Debabarreneko Alternatiben Azoka egingo da ostiralean Eibarko Bizikleta Plazan - etakitto.eus\nDebabarreneko Alternatiben Azoka egingo da ostiralean Eibarko Bizikleta Plazan\nEibar eta Ermuko Ernaik antolatuta, ostiral honetan (ekainak 14) Debabarreneko Alternatiben Azoka egingo da Eibarko Bizikleta Plazan, arratsaldeko 17:30-etik aurrera (euria egingo balu, udaletxeko arkupeetan). Irati Gabirondo eta Aitor Aizpuru Eibarko Ernaiko kideek azaldutakoaren arabera, “Alternatiben Azoka antolatzeko ideia ez da beste barik sortu, aurrera begira bi edo hiru urterako proiektuaren harira baino. Guk `Euskal Herrian Bizi´ deitu dugun dinamika horren barruan, gaur egun indarrean dagoen eredu kapitalistak gazteoi prekarietatea (lanordu amaigabeak, soldata kaxkarrak…) besterik ez digula ekartzen pentsatzen dugu askok. Horregatik, azken aldian horren inguruko hausnarketa egin eta egoera salatzeko ekimenak garatu ditugu. Baina salaketa egiteaz haratago, orain alternatibak plazaratzeko ordua ailegatu zaigu. Izan ere, beste aukerarik ez dagoela sinetsarazi nahi izan diguten arren, jakin badakigu beste alternatiba batzuk badaudela, bestelako eredu politiko, sozial eta ekonomikoak”.\nGauzak horrela, “Debabarrenean prekarietatera kondenatzen gaituen krisi sistemiko hau iraultzearekin batera alternatibak eraiki nahi ditugulako” egingo da datorren asteko azoka. Aurreratu digutenez, Eibarko Bizikleta Plazan postu ezberdinak ipiniko dituzte, “barixakua izanda, modu arin batean gazteei zein gainontzeko herritarrei alternatiba horien berri emateko”. Ernaiko kideak ez ezik, Eibarko Gazte Mugimenduko eragile ezberdinak bilduko dira: “Ermuko Nü Shu gazte feministen taldekoek ekonomia eredu feminista aurkeztuko dute, Jaixak Herrixak Herrixandakok jaiak antolatzeko eredu propioa, Topatu Euskal Herriko proiektu komunikatiboa ezagutzera emango dute, hainbat autonomok ere hartuko dute parte, bakoitzak bere proiektuarekin eta EH Beer Koop hemengo garagardoarekin dastaketa egingo dugu, besteak beste”.\nAzokaren inguruan solasaldiren bat egitea ere aurreikusi dute: “Ekonomia sozial eraldatzaileen inguruko solasaldiren bat egingo dugu, horrelako eredu alternatiboak babesten dituzten OlatuKoop eta KoopFabrika modukoen inguruan berba egiteko”.\nEkainaren 15ean Gasteizen\n“Bizitzak Biziarazi. Prekarietateari aurre egiteko martxan!” goiburuari jarraituta, Eibarren bezala beste herri batzuetan ere eskualde mailako hainbat jarduera egingo dituzte hilaren 13 eta 14an eta ekainaren 15ean, berriz, Gasteizen egun osorako egitarauarekin biribilduko dituzte ekimenak. Gazteen berbetan, “alternatiben eraikuntzaz bizitzak erdigunean jarri eta kapitalari planto egiteko borrokara batzeko gonbita egiten diogu jende guztiari, hau hasiera besterik ez da!”.\n#Alternatiben azoka#Bizitzak Biziarazi#eredu alternatiboak#Nü ShuErnaiprekarietatea\n« “Faxistak” (Asier Azkue) Ekainaren 18ra arte egongo da zabalik San Juan XXVI. marmitako lehiaketan izena emateko epea »


Nerea Alias eta Aimar Olaizola, neska-mutil erakargarrienak Sustatu.eus - Teknologia albisteak\nNerea Alias eta Aimar Olaizola, neska-mutil erakargarrienak\nZakilatente - http://zakilatente.blogspot.com\n2006-02-23 : 09:02\nNerea Alias eta Aimar Olaizola dira neska-mutil erakargarrienak, Helduentzako aisialdiaz aritzen den Zakilatente blog irakurleen arabera. Halaber, neskazaleek Nekane Erauskin politikaria hautatu dute morbo gutxien sortzen duten emakumeen artean.\nZakilatente blog euskalduneko irakurleak beren neska-mutil gogokoenak bozkatzen aritu dira otsailetik hona.\nLau punturekin berdinketa izan da Aimar Olaizola eta Iban Garateren artean. Atzetik, hiru puntu jaso dituzten Amets Arzallus, Unai Garate eta Unax Ugalde izan dituzte.\nNesken kasuan bestalde, Nerea Alias aurkezlea izan da irabazlea 7 punturekin eta atzetik izan ditu Nerea Garmendia (6 puxtarri) eta Izaro Iraeta (5 puxtarri).\nAipagarria da, bozka negatiboetan politikariek izan dute protagonismoa. Ez horren handia mutilen kasuan (Lehendakaria da bozka negatiboak jaso dituen gizonezko politikari bakarra), baina bai harrigarria nesken kasuan: EHAKko bozeramaile Nekane Erauskin-ek 5 puxtarri jaso ditu bere aurka, eta Ana Urchueguía eta Begoña Erraztik bana puxtarri aurka. Aintzane Ezenarrok ere aurkako botoak jaso ditu, baina askoz gehiago aldekoak.\nInkestako emaitzak blogeko honako orrian ikusi eta komentatu daitezke:\nHalaber, esan beharra dago hau ez dela Zakilatente blogean antolatzen den lehenengo inkesta. Orain aste bat euskaldunok sexu harremanak izateko toki lizunen inkestaren emaitza kaleratu zen. Ia 100 bozka jaso ziren eta itsasoa eta hondartza atera ziren irabazle. Emaitza orokorrak hemen irakurri daitezke.


XX. mende hasierako euskal portu baten bizimodua islatzen duen erakusketa. Irekiera egunak: Larunbata: 11:00-14:00 / 17:00-20:00 Igandea: 12:00-14:00\niraila 1 - iraila 30\nAntzerki Labea: matrikulazioa\nUdal antzerki tailerretan izena emateko epea zabalik.\niraila 3 - iraila 26\nXenpelar Tailerrak Matrikulazioa\nZeramika, zaharberritzea, argazkigintza digitala, pintura, patchwork eta egur tailla tailerretarako izen-ematea zabalilk.\niraila 17 - iraila 28\nDantza Hirian 2018 Gu, itzalen mundu batean argia arnasten. LASALA Judith Argomanizek zuzentzen duen dantza garaikideko konpainia da, eta dantzaren eta argazkigintzaren eremuko artistez osatzen da. Konpainiaren helburu nagusia da hizketa fisikoa eta egungo estetika sortzeko ikertzea, eta taldekideen kezkei erantzutea eta horiek islatzea. 2013an sortu zenetik nazioko eta nazioarteko hainbat jaialditara bertaratzeko gonbidapenak jaso ditu. Konpainiak Gipuzkoako Foru Aldundia – Dantzagunea deialdiaren laguntza jaso zuen, Sortutakoak programa sortzeko. Aterpean artista egoiliarren programaren laguntza ere jaso du. Horrez gain, Donostia 2016…\nDantza Hirian 2018 Pieza honek nork bere burua erakusteko eta gainontzekoen kontuetan kuxkuxean ibiltzeko obsesioaren eta ziurrenik erabat perfektua ez den pribatutasun bat gordetzeko eta ezkutuan mantentzeko beharraren arteko muga estua ikertzen du. Sormen artistiko garaikidearen konpainia hau 1996an sortu zuten Virginia Garcíak eta Damián Muñozek. Proiektu eszenikoak eta ikus-entzunezkoak sortu, zuzendu eta ekoizten dituzte, hainbat diziplinatako artista nazional eta nazioartekoekin. 2015eko Dantza Sari Nazionala, Sormenaren modalitatean.\nDantza Hirian 2018 JAVIER GUERRERO (Bartzelona). (B)aso izeneko lanak, hain zuzen ere, ahozko tradizioak eta, bereziki, Bertsolarien tradizioan oinarritutako euskal ahozko tradizioak tradizio idatziaren aurrean duen garrantzia hartzen du abiapuntutzat. Belaunez belaun ezagutarazten diren eta belaunaldi berriei ezagutza eta esperientzia batzuk helarazteko xedea duten kultura-adierazpide guztiak sartuko lirateke ahozko tradizioaren barruan. Komunitate baten ondare immaterialaren parte da eta mintzaera desberdinen bitartez adieraz daiteke, esate baterako, herri-kanten bidez, ipuinen bidez, mitoen eta kondairen bidez, poesiaren bidez eta abar.\niraila 28 / 19:30\nAurtengoan, Errenteria eta Oarsoaldeko eragile zein norbanako boluntarioekin auzolanean antolatu dute egun osoko jaia.\nErrenteriako taldearen Ispilura Begira hirugarren diskaren aurkezpen kontzertua Yakovlev 42, Azken Sustraiak eta Txorroskilo taldeekin batera. 5 € + diska opari\niraila 29 / 21:00\nUdal Txistulari Bandaren Kontzertua\nItsasoari lotutako doinuekin osatutako emanaldia.\niraila 30 / 12:30


Irekia Eusko Jaurlaritza - Gobierno Vasco :: Jaurlaritzak sentsibilitatea gomendatu die antolatzaileei, legezkoak izan arren biktimak mindu ditzaketen egoeren aurrean\nJaurlaritzak sentsibilitatea gomendatu die…\n<iframe src="https://www.irekia.euskadi.eus/eu/embed/videos?video_path=2019%2F12%2F09%2Fnews_59015%2Fhtml5%2Ferkoreka_radio_euskadi.mp4" width="320" height="210" allowfullscreen></iframe>\nJaurlaritzak sentsibilitatea gomendatu die antolatzaileei, legezkoak izan arren biktimak mindu ditzaketen egoeren aurrean Iturria: Irekia\nEusko Jaurlaritzako bozeramaile eta Gobernantza Publikoko eta Autogobernuko sailburu Josu Erkoreka Radio Euskadiko "Boulevard" saioan elkarrizketatu dute, eta gaurkotasun politikoaz hitz egin du, besteak beste, López de Abetxukoren hitzaldia, 2020ko Aurrekontuak, Autogobernuaren Lantaldea edo Estatuaren egoera politikoa.\nGaur goizean Radio Euskadin egindako elkarrizketa batean, Josu Erkoreka Eusko Jaurlaritzako bozeramaileak, Lopez de Abetxukoren hitzaldiaren harira, sentsibilitatea gomendatu die antolatzaileei, legezkoak izan arren, biktimak mindu ditzaketen egoeren aurrean. Alde horretatik, azaldu du ikuspegi juridikotik zaila dela ekitaldia bertan behera uzteko eskatzea, ez dagoelako terrorismoa goratzen, eta legezko erakunde batek antolatuta dagoelako. Baina, biktimak kontuan hartu eta sentsibilitatez jokatzera deitu du Erkorekak.\nBestalde, aurrekontuei buruz galdetuta, Gobernantza Publikoko eta Autogobernuko sailburuak azpimarratu du aurrekontu eguneratua izatea albiste ona dela legealdiaren azken txanpari ekiteko. Halaber, sailburuak nabarmendu du Eusko Jaurlaritzak ahalegina handia egin duela Elkarrekin-Podemosen lehentasunak 2020ko Aurrekontuan txertatzeko: berdintasuna, ingurumenaren babesa, gizarte-politikak, enpleguaren egonkortasuna eta abar. "Herritarren alde egingo duen elkar ulertze bat egon da", adierazi du.\nAutogobernu lantaldeari dagokionez, Josu Erkorekak nabarmendu du 5 alderditatik 3k egin dutela bat etortzearen aldeko ahalegina. "Testu komunaren artikuluen % 80 bat dator", zehaztu du. Era berean, esparru horretatik kanpo PP eta EH Bildu geratu direla esan du.\nGobernu Zentral berriaren eraketa izan da elkarrizketan jorratutako beste gaietako bat. Erkoreka sailburuak azpimarratu duenez, Eusko Jaurlaritzaren nahia da Gobernu Zentrala lehenbailehen eratzea, izan ere, duela zenbait hilabetetatik solaskide irmo, egonkor eta argi baten zain daude Euskal Agendari berriro ekiteko. "Nahiago nuke gobernua Gabonak baino lehen eratzea", gaineratu du. Halaber, Espainiako gobernu batean sentsibilitate euskaltzalearen idea aipatu du Bozeramaileak, horrek elkar ulertzea erraztuko lukeela esan du.\nerkoreka_ahalegina_akordioa... behera kargatu (300 KB)\nerkoreka_aurrekontuak_eu.mp3 behera kargatu (400 KB)\nerkoreka_autogobernu_lantal... behera kargatu (1000 KB)\nerkoreka_lurraldetasuna_gob... behera kargatu (1000 KB)\nerkoreka_rgi_eu.mp3 behera kargatu (700 KB)\nerkoreka_sare_mahai_ingurua... behera kargatu (2 MB)\nerkoreka_ahalegina_akordioa... 5 MB\nerkoreka_autogobernu_lantal... 10 MB\nerkoreka_lurraldetasuna_gob... 20 MB\nerkoreka_rgi_eu.mp4 10 MB\nerkoreka_sare_mahai_ingurua... 30 MB


Ainhoa Carmona, idazlea: “Sentimenduak daude liburuaren oinarrian” - etakitto.eus\nAinhoa Carmonak liburua argitaratu zuenean bazekien elkarrizketen txanda ailegatuko zela eta horrelakoetan urduri jartzen dela aitortu digu, baina bere liburuan murgiltzen garenean etengabe irteten dira berbak bere ahotik. Arimaren barrenera egin du bidaia ‘Polen del alma’ liburuan azaldutako ipuinak osatzeko, eta oso pozik geratu da. Gustora. Gainera, harrera ezin hobea izan du irakurleen artean. Horrela jarraituz gero, ohitu dadila elkarrizketak ematera. Eguenean, apirilaren 12an, liburua aurkeztuko du 19:30ean Portalean.\n– ‘Polen del alma’ da liburuaren izenburua eta udaberriaren hasierarekin argitaratu da. Kasualitatea da edo badu zerikusirik?\nPentsatu gabeko zerbait izan da.\n– Orduan, nondik dator izenburua?\nSentimenduak daude liburuaren oinarrian eta, tximeletek polenarekin egiten duten moduan, liburuko ipuin bakoitzean sentimenduak utzi ditut. Gaur egungo gizartearen egoerak sortzen dituen sentimenduak azaldu ditut. Gero, egoera horiei buelta ematen saiatu naiz eta gainditze istorioak kontatu ditut.\n– Non aurkitu duzu inspirazioa?\nIstorio batzuk ametsetatik abiatu dira. Amestu dudan zerbait hartu eta tira egin dut imajinazioaren laguntzarekin istorioak sortzeko. Bestetik, Pagatxak antolatutako sormenezko idazkera tailerretan parte hartu dut eta objektu batetik abiatuta istorioak idazteko ariketak egin ditugu. Orduan, tailer horietan idatzitakoak ere sartu ditut liburuan. Gero, jendeak kontatutako zerbait hartu eta ipuinak asmatu ditut. Batzuetan hasieratik dakit zer kontatuko dudan, baina beste batzuetan idazten dudan bitartean etortzen zaizkit ideiak eta harrituta geratzen naiz idatzitakoak hartzen duen itxurarekin.\n– Nolako gauzak kontatzen dituzu?\nEsan bezala, sentimenduak daude liburuaren oinarrian, baina egoera latzak ere kontatu ditut. Helduentzako ipuinak dira. Alkoholismoa eta genero indarkeriaren inguruan idatzi dut, besteak beste, baina beti buelta bat emanez, esperantzazko mezuarekin. Jendeak dio imajinazio handia daukadala, baina ez dut uste. Berez irteten zait gauza horiek idaztea.\n– Zenbat ipuinek osatzen dute liburua?\nHogeita bederatzi ipuin dira eta ez dute bata bestearekin zerikusirik. Ipuin bi euskaraz idatzi ditut eta besteak gazteleraz daude.\n– Nola hartu zenuen liburua idazteko erabakia?\nBeti gustatu zait irakurtzea eta idaztea, baina idatzi gabe egon nintzen denbora askoan. Orain dela pare bat urte Pagatxako idazkera tailerrean hasi nintzen eta lehendik idatzita nituen idatziak erakutsi nituen. Klasekoei nire idatziak gustatu zitzaien, baina ez nuen hainbesterainokoa zenik pentsatzen. Tailerreko koordinatzaileak liburua argitaratzeko animatu ninduen. Durangoko Azokan amak liburu bat erosi zuen eta nire liburua argitaletxe horrekin kaleratzeko aproposa zela ikusi nuen. Argitaletxera jo nuen, nire testuak bidali nizkien, gustatu zitzaizkien eta hemen daukagu liburua!\n– Nolako lana izan da liburua editatzea?\nBerria eta estresagarria, baina oso polita. Argitaletxearekin oso gustora eta babestuta sentitu naiz.\n– Eguenean liburua aurkeztuko duzu Portalean. Nolako ekitaldia izango da?\nZehaztu egin behar dut oraindik. Jendeak kalean gelditu nau liburuaren inguruan berba egiteko eta euren ametsa liburu bat idaztea dela esateko. “Ba zeren zain zaudete?”, esaten dut. Baliteke zentzu horretan zerbait irakurtzea aurkezpenean.\nAinhoa CarmonaPolen del alma\n« Deparkel-ekoek ateak zabalduko dituzte gaur, Parkinson Gaitzaren Munduko Egunean Errepublika aldarrikatzen lehenak izan ziren hiru herrietako alkateak Eibarren bilduko dira bihar »


Euskarazko fikziorik ez ETBn - Sustatu.eus - Teknologia albisteak\n2019-11-06 : 01:00\nZenbat egin dugun atzera 30 urtez! Euskararentzako hondamendia. ETBk fikzioa espainieraz ematen du (espainerara bikoiztua, zehatzago esanda), salbuespenak salbuespen, eta etorkizunean ere hala emanen du. Argi utzi zuen Maite Iturbek, EITBko zuzendari nagusiak, 2019ko urriaren 9ko EITBren Kontrol Batzordean. Aurkeztu behar zuen “ETBren eredu berrian euskarak izango duen lekua indartzeko proposamen zehatz bat”. Esan zituenak baino, esan gabekoak izan ziren argigarriak. Esan zituenak: ETB, “zerbitzu publiko modura, populazio osora heldu behar du”, “gure artean elebakarrak ditugun bitartean (…) EITBren eskaintza jasotzeko eskubidea dute”, “EITBk euskal gizarteari egiten dion ekarpen nagusietako bat da gizartea entretenitzea”, “baliteke gauzak aldatzen hasiz gero, audientziaren errefusa suertatzea”.\nMaite Iturberen hitzaldia, audioa eta testu idatzia: https://www.legebiltzarra.eus/ultimos/e_ultimos_com_11.html


EMO, Ulaştırma Bakanı ile TCDD Genel Müdürü’nü İstifaya Çağırdı - RayHaber\nHasieraTURKEYCentral Anatolia Region06 AnkaraEMOk Garraio ministroa eta TCDDren zuzendari nagusia birgaitzen ditu\n18 / 12 / 2018 Levent Elmastaş 06 Ankara, Central Anatolia Region, RAILWAY, GENERAL, Tren azkarra, GOIBURUKO, TURKEY 0\nEmo TCDDko ministro orokorrarekin dimisioa eskatzen du\nIngeniaritza Elektrikoen Ganberako Zuzendaritza Batzordeak prentsa oharra egin zuen eta bertan, hasierako aurkikuntzak, Ankara-n egindako trenbide istripuari zuzendutako azterketa teknikoaren esparruan partekatu zituzten. Garraio eta Azpiegitura ministroa izan zen istripuaren arduradun nagusia eta TCDDko zuzendari nagusia, dimisioa eskatu zedin, trenbide espedizioen funtzionamendu segurua azpiegituretan, batez ere seinaleztapenean, osatzeko eskatu zitzaien.\nIngeniari Elektrikoen Ganberak egindako idazkiak honako hauek dira: 13 2018 06.36Abiadura Handiko Trena Ankara-KonyaraAnkara (YHT)Marşandizen9 herritarrek bizitza galdu dute eta 86 herritarrek zauritu egin ziren trenarekin talka egin ondoren. Gure doluminak adierazi nahi ditugu, gure herritarren bizitza galdu dutenak eta istripuan zauritu direnen senideei.\nIstripuaren lehen unetik aurrera, gure topaleku TMMOB eta gure ganbera izan dira ordezkarien jarraipena eta istripuaren arrazoiak aztertu dira. Istripua eragin zuen arduragabekeriaren inguruko txosten teknikoaren testuinguruan, beharrezkoa zen gure lehen aurkikuntzak jendeari behar bezala jakinaraztea ideiarekin.\nIstripuaren egunean, zaurien salbuespena eta berehala fiskalaren ordezkaritza istripuaren esparruan arduragabekeriaren sarreraren ondorioz istripua gertatu zenetik, are nabarmenagoa bihurtu zen.\n13 abenduaren eguna 06.30AnkaraKonya-tik Konya-ko YHT hegaldia buruan kolpatu zen Marasandiz eremuan gauean, gauez trenak lerroak begiratuz. Bi trenak mugimenduan zeudenez gero, hondamendiaren galerak handitu ziren.\nArgi dago YHT hegaldietarako trenek guraizeak aldatu eta beste lerroan jo behar zutela okerreko lerroan zegoen bitartean, biltegi bidean zeuden bitartean. Hondamendi honen arrazoi garrantzitsuena lerro honetan seinaleztapen eza da. Gure batzordearen lehen azterketen arabera, trenbide-garraio sistema modernoaren oinarrizko osagaia garraiorako irekita dagoela amaituta, gezur hau gonbidatu du. Mekanikariaren eta irrati / telefonoaren bidez kontrolatzen duten langileek komunikazioak trenbide garraioan giza akatsari irekitako eremuak sortu ditu.\nGarraio Langileen BatasunaTurkia datuen arabera12 mila 534 kilometroetako 5 mila kilometro seinaleztatuta daude. Gainerako zatiako trafikoa erdigunetik irrati / telefono bidez kudeatzen da. Trenbideen garraio segurua ziurtatzeko, seinaleak berehala bete behar ditu. Gainera, istripua bukatu eta gero hondakinak kentzeko lanak burutu ziren. Arriskua jarraitzen du seinalea falta dela eta linea irekitzeagatik.\nSAIGarraio, Itsas Gaietako eta Komunikazioen Ministerioak 2017 auditoria txostena argi eta garbi erakusten du trenbideen ahultasuna. Txostenaren arabera, Kars-Tbilisi Trenbidea2.8-en kostua gehiegizkoa izan bada ere, proiektuan aipatutako ekoizpenen zati handi bat ez da burutu kontratuaren prezioa beteta egon delako, baina elektrifikazioa, seinaleztapena eta telekomunikazio ekoizpena ez da kontratuan egin. Zailtasun horiek guztiak izan arren, Kars-Tbilisi Trenbide Linea merkataritza ireki zen.\n16 urteko balantze astuna: hautaketa materialarekin azpiegiturak Proiektu bete gabekoak erakusten ditu\nTCDD Zuzendari Nagusiaduela gutxi, Parlamentuko Batzordea8 25 uztailean eta 24 herritarrek galdu egin genuen bizitza, Çorlu Railway Disorder-ek argi eta garbi agerian utzi zuenaren azalpenetan. Adierazpenetan, Zuzendari Nagusiak adierazi du abiadura handiko trenbide guztiak XNUMX erlojuak kontrolatzen direla eta segurtasun maila gorenean dagoela. Zuzendari Nagusia, seinaleztapenari buruzko informazioa eman ez zuelako, azpiegitura eta mantentze lanetan egindako inbertsioak aipatu zituen. Hala ere, munduko trenbide garraio sistemak arretaz aztertzen direnean, ikusten da oinarrizko baldintza eta sine qua non seinaleztapena dela.\nAKP16 urteroko boterean, batez ere hauteskunde garaietan, begi proiektu handiak funtzionatu dituela eta zientzia eta teknika ez ikusi egin da. Herritarrek baliabideak modu arduratsuan eta soberakinean eskuratzen dituzten botere politikoa, zientzia eta teknika alde batera utzita, hauteskunde ikuskizunekin apaindutako proiektuak martxan jarri eta gure herritarren bizitza eta jabetza arriskuan jarriko dira. Hori ez da nahikoa, baina gure herritarren eguneroko bizitzan zuzenean eragiten duten inbertsioak eten ditu. Erlijio Gaietako Lehendakaritza2019 urteko aurrekontua 7.7 milioi libera 12.5 milioi libera, inbertsio ministerioen aurrekontua handituz.e bikoiztu egin da. Zientzia, Industria eta Teknologia MinisterioaGarraio eta Azpiegitura Ministerioaren aurrekontua 56 eta 56.5ek murriztu du.\nAKP gobernuaren errekorra puztuta dago: hiri-garraioaren printzipioen aurka dagoela behin eta berriz deklaratu da, ingeniaritza-akatsez beteta dagoela, eta irabaziak eta hauteskundeak irabazi nahi ditu, bai publikoaren interesak, bai publikoaren interesak, ingeniaritzaren eta zientzien interesak bete behar dituzten proiektuetan. planteamenduak gure herritarren bizitza galtzea eragiten du.\n13 Garraio eta Azpiegitura ministroak eta TCDDko zuzendari nagusia, abenduko istripuaren arduradun nagusiak, uko egin beharko lukete eta trenbide espedizioak modu seguruan funtzionatzeko beharrezkoak diren azpiegiturak, seinalizazioa barne, behar bezala bete beharko lirateke.\nTCDD Zuzendari Nagusia Metropolitan-i esker 29 / 03 / 2012 Ekitaldian, Köseköy-Gebze lineen sorrera, Ankara-Istanbuleko Abiadura Handiko Trenen lineako azken zatia da. Ekitaldian Garraio, Itsas Gaietarako eta Komunikazioen Ministroak, Binali Yıldırım, EBko Zuzendaritzako ministroa eta Nihat Ergün Zientzia, Industria eta Teknologiako ministroa, Süleyman Kahraman TCDDko zuzendari nagusia Metropoliko Udalerriari eskerrak eman dizkie herritarrei biktima ez izateagatik. Zekeriya Özak alkateordea bertaratu zen Metropolitar Udalaren ekitaldian PARTE HARTZEKO GARAIA. TCDD Süleyman Kahraman zuzendari nagusia, TCDD Azpiegituren Inbertsioen zuzendari nagusia Ahmet Kuşhanoğlu, EBko Inbertsioen arduraduna. Mustafa Kaya, CFCUko zuzendari Muhsin Altun, ministerioaren ondorengo idazkariak.\nGarraio ministroa Yıldırım Iğdırda 12 / 06 / 2010 Binalı Yıldırım Garraioko ministroak, Iğdır-era, aireportuko ekitaldi berritzaileari heltzeko, partiduko kideekin bildu zuen AK Alderdiko Probintziako presidentetzarako eraikinean. Ekitaldi berritzailearen ostean, ministroak Iğdır Gobernuari bisita egin zuen. Amir Çiçek gobernadorearekin tximistek pixka bat eman eta gero AK Probintzia Zuzendaritza Probintziala gainditu zuen. Hemen metililerini Yildirim ministroa, 'Gure zerbitzua gure nazioa indarrean da' leloa batekin ezarri dute, determinazio honekin azpimarratu errepidean jarraitzen dutela. Yıldırım ministroa; "Iñdır-en 79 10 kilometro urtero banatzen da, 7-ek 144 kilometro Iğdır-era banatzen da, XNUMX-en AK AK Alderako gobernuan zehar´\nTurhan ministroa, TRNCko Garraioko Ministroa ostatatu zuen 17 / 08 / 2018 Cahit Turhan Garraio eta Azpiegituren ministroa "TRNC-k garapen ekonomiko iraunkorra, ongizatea eta segurtasuna babesten jarraituko du". esan zuen. Garraio eta Azpiegituren Ministerioan, Turhan Tolga Atakan jaunarekin bildu zen Turkiako Errepublikako Ipar Zipreko Errepublikako Herri Lan eta Garraio ministroarekin. Turhanek adierazi du bere lehen bilera ofiziala izan zen Garraio eta Azpiegituren Ministro gisa, eta beren jarrera zehatza jarraituko dutela Zipreko arazoari irtenbide zuzena eta iraunkorra aurkitzeko. Turhanek esan zuen, eta uharte eder honen jabe zara.\nTÜVASAŞ eta Euoretem garraio ministroarekin harremanetan jarri ziren. 19 / 04 / 2012 Sakarya TGNA Giza Eskubideen Batzordeko lehendakaria eta Sakarya diputatu laguntzailea Ayhan Sefer Üstün Sakarya Ayşenur islameko laguntzailea, Ali İhsan Yavuz, Sakarya gobernadorea Mustafa Büyük, SATSO presidentea Mahmut Kösemusul, Ferizli Distrito gobernadorea Orhan Çiftçi, Ahmet Soğuk, Ferizli alkata Ahmet Soğuk Durmaz Ak Party bisitatu zuen Garraio ministroa Binali Yildirim elkarteko presidentea Ferizli Cemil Sağlam batera bere bulegoan eta TÜVASAŞ eta Eurotem buruzko garapenak ebaluatu Sakarya agenda duela gutxi. Sakarya deputatua Ayhan Sefer Üstün, '' TÜVASAŞ eta Eurotem-en produkzioa gehiago ekoizteko arya\nIran Nikzad Garraio Ministroak YHT-rekin bidaiatu zuen 08 / 10 / 2012 Iraneko Garraio eta Urbanizazio ministroa Ali Nikzad eta haren laguntzaile ordezkaritza Abiadura Handiko Trenera joan ziren (YHT) ikerketak egiteko. Turkiako Estatuko Trenbideak Errepublika (TCDD) zuzendari nagusiak Süleyman Karaman Polatli YHT batera joan Nikzad itzultzean, trena adierazpen batean esan zuen, Irango presidenteak 1 lehen ministro Recep Tayyip Erdogan gonbidatuta. Diputatu adierazi Turkia Muhammad Reza Rahimi etorri zen dutela. Nikzad adieraziz ministroak Yildirim garraio, lurra buruz lehenago bisitatzeko bisita, airea, Turkia bidaliko trenbide eta itsas garraioa inguruko laguntzaileak aldez aurretik erabaki dutela, esan zuen atzo ospatu arratsaldean, gainera, burokratak Turkish buruz hitzaldiak. Nikzad, ...\nTCDD Zuzendari Nagusia Metropolitan-i esker\nGarraio ministroa Yıldırım Iğdırda\nIran Nikzad Garraio Ministroak YHT-rekin bidaiatu zuen\nGarraio eta Komunikazio ministroa\nEbru Gültekin Ilıcalı kasuan, TCDD eta Garraio sailburuak ez dituzte akusatu\nLütfü Türkkan-en erantzuna Garraio ministroaren TCDDen adierazpena


2018.01.31 | Paz\nAurtengo Bake Topaketa Zornotzan izango da, otsailaren 17angoizean\nOn Mario Gotzaina buru dala. Parrokian eta bere ondoan dagoen Karmeliten ikastetxean egingo dira ekitaldiak, ondorengo hitzorduei jarraituz:\n10:00-Gaiaren aurkezpena: Elizaren jarrera biktimen ikuspegitik\n10:30-Gogoeta taldeetan: norbere jarrera baloratzea\n11:30-J. Elzoren hitzaldia\nAurtengo lemaren bidez –Min-minean bake minez / Busca la paz y corre tras ella (34. Salmoa)–gure elizbarrutian bakearen alde aspalditik egiten diran ahaleginak eta ekimenak adierazoeta indartu gura ditu.Kartelean agertzen dan besarkadak bakearen helburua agertzen dau, baina baita horren alde emondako pausoak ere, indarkeria itsu eta zuzengabeak markatutako hainbeste urteren ondoren.\nHasieran,Elizaren portaerari buruz biktimek dituen eretxi batzuk aurkeztuko dira. Jarraian, taldeetan norbere jarrera baloratzeko aukera izango da, ebanjeliotik hartutako testuak erabiliz. Ondoren, J. Elzoren txanda izango da, egoera aztertuz eta kristau alkarteentzako erronkak eta deiak aurkeztuz. Amaitzeko, azken otoitzaldia izango dogu Andra Mari elizan.\nBiharamonean, Garizumako lehen domeka dogu. Aspaldiko eskabidea onartu, Bake eta Adiskidetzearen Eguna izango da. Hori dala eta, egun horretako elizkizunetarako lagungarriak bialduko dira.\nGai honek –bake eta adiskidetzearenak –hainbat bihotzen zauriak dakarz argitara, gizartean eta komunikabideetan gaur egun horrenbesteko oihartzunik izan ez arren. Dei bizi bat da kristau alkartearentzat, bihozbarritzeko eta Ebanjelioaren bideetatik ibiltzeko. Topaketa honek suspertu daizala gure gogo eta bihotzakGarizumaren hasieran, benetan bakezale eta bakegile izan gaitezan.\nBesarkada bana bihotzez.


Albisteak https://www.ela.eus/eu/gizalan/irakaskuntza/albisteak/copy_of_aggregator https://www.ela.eus/@@site-logo/elalogo.png\nSukaldari eta garbitzaileen greba eguneko irudiak #GrebaHezkuntzan\nHezkuntza Publikoko sukaldari eta garbitzaileen gehiengo zabalak egin du bat greba deialdiarekin\nHezkuntza Publikoko sukaldari eta garbitzaileen grebak jarraipen zabala izan du: sukaldarien %80tik gora egin dute greba, garbitzaileen %65 inguruk egingo dute eta ehunka pertsonak hartu du parte Hezkuntzako Lurralde Ordezkaritzetan egin diren mobilizazioetan. Are gehiago, iazko grebek baino oraindik ere jarraipen zabalagoa izan du gaurko deialdiak.\nOsakidetzak demagogia egiten jarraitzen du kalitate asisentzialaren kontura\nOsasun sailburuak agerraldia egingo du gaur Legebiltzarrean, “Itxaron Zerrendak Laburtzeko Plana” aurkezteko. Plan horretan islatzen den errealitateak ez du zerikusi handirik Osakidetzan egunero gertatzen denarekin. Plan horren bidez, gainera, aurkezten diren neurriak zabalkunde-tankerakoak dira; baina ez dute, inolaz ere, helburu arretaren kalitatea hobetzea edo gaur egun dauden benetako arazoei heltzea.\nPolizia Legea, galdutako aukera hori\nImanol Pascual Ariz, ELAko Negoziazio Kolektiboko arduraduna\nPolizia Legearen proiektua gaitzetsi da azkenean Parlamentuan; argi geratu da, beraz, gai horrekin loturiko eragile guztiek gogoeta egin behar dutela Nafarroako gizarteak behar duen polizia-ereduari buruz.\nNafarroako Hezkuntza kalitatea bermatzeko itunaren alde\nELA, LAB eta Steilas murrizketen aurreko egoerara itzultzea premiazkoa dela iruditzen zaie. Aipatu neurri horiek abian jarri zirenetik, administraziopeko langileok lan baldintza kaxkarretan egin dugu lan eta, oro har, baldintzak nabarmen okertu dira. Hezkuntzan murrizketek eragin izugarria dute bere komunitatearen baldintzei dagokionez eta arriskuan jartzen ari da jendarte justu eta aurrerakoi batek izan beharko lukeen betebehar nagusietako bat: bere erronkei erantzungo dien kalitatezko hezkuntza publikoa.\nIa erabateko jarraipena izan du Haurreskolak Partzuergoko grebak\nLangileen %86k egin du greba eta ehunka pertsonak hartu du parte Partzuergoaren Zuzendaritzari eta Hezkuntza Sailari interpelazioa egiteko burutu dugun mobilizazioan.\nOsakidetzak negoziatu gabe jarraitzen du\nJoan den asteartean izandako sektore-mahaiko bileran Osakidetzak bere orain arteko politikari eutsi dio, enplegu publikoa suntsitzeko, eta benetako errealitatea ezkutatzen duen kanpaina zabaltzeko. Eta horretarako, berriro izan du SATSEren, SMEren eta UGTren babesa.\nNafarroako kontratu publikoen legean lan-baldintza duinak bermatzeko klausulak ezartzearen alde agertu dira ELA, LAB eta CCOO\nZerbitzu publikoak azpikontratatzearen ondorioz benetako administrazio paralelo bat sortu da Nafarroan, non milaka langile aritzen diren. ELA, LAB eta CCOO sindikatuentzat ukaezina da diru publikoaz ematen diren zerbitzuen azken erantzukizuna administrazioari dagokiola. Gauzak horrela, Nafarroako Kontratu Publikoen Legean klausula sozialak sartzeko eskatu dute.\nEusko Jaurlaritzak adarra jotzen die herri-langileei soldata-igoerarekin\nELAk salatu duenez Eusko Jaurlaritzak berriro galdu die begirunea bere ia 90.000 langileei. Mahai Orokorreko bi bileretan Eusko Jaurlaritzak eta Andres Zearreta sailburuordeak gobernuaren peko langileei %1,5 igoko zaiela jakinarazi ondoren, atzo Azpiazu sailburuak eta Erkoreka eledunak adierazi zuten igoera hori zintzilik dagoela.\nHaurreskoletan borroka astea izango da hau eta azaroaren 9an greba egingo da\nGaur buruturiko prentsaurrekoan ELA, LAB eta STEILAS sindikatuok aste honetan burutuko dugun borroka astearen berri eman dugu. Azaroaren 9rako, ostegunerako, greba deitu dugu Haurreskolak Partzuergoaren zentro guztietako egoera larria salatu eta zuzendaritza eta Eusko Jaurlaritzari benetako edukien inguruko negoziazioa exijitzeko.\nIrastorza: Eusko Jaurlaritzak murrizketa guztiak matentzen ditu irakaskuntza alorrean\nXabier Irastorza, ELAko iraskaskuntza alorreko arduraduna, Bizkaia Irratian izan da gaur goizean. Bere esanetan, Eusko Jaurlaritzak zerbitzu publikoak, hezkuntza eta modu berezian hezkuntza publikoa pisua galtzen ari direla ezkutatu nahi du. Murrizturiko lanpostuak berreskuratu edota gelako ikasle kopurua jaisteko inolako proposamenik ez du egin gobernuak salatu du, hezkuntza langileen lan-kargak bere horretan mantenduz. Behin behinekotasunari dagokionez, irakasleetan %25ean uzteko proposamena egin duela Hezkuntza Sailak , Heziketa Berezian %36an, Haurreskoletan %41ean eta Sukalde eta Garbiketan %63an.\nBizkaiko Aldundiak kontratuak amaitzean kalte-ordainak ordaindu beharko dizkie behin-behineko langileei\nBizkaiko Aldundiak kontratuak amaitzean kalte-ordainak ordaindu beharko dizkie behin-behineko langileei. Azkenaldian, epai europarrek mugak ezarri dituzte herri-administrazioetako behin-behineko kontratazioaren esparruan, Europako araudia urratu delakoan. Europako Auzitegiak ezarri du kontratua amaitutakoan behin-behineko langileei eta finkoei kalte-ordain desberdinak ematea diskriminazioa dela. ELAk Foru Aldundian 70 erreklamaziotik gora aurkeztu ditu jada eta 1.000 baino gehiago euskal sektore publiko osoan. Gidari bati 35.000 eurotako kalte-ordaina ordaindu berri diote eta 100.000 euro baino gehiago ordaindu behar izango ditu Bizkaiko Foru Aldundiak.\nNafarroako Gobernuak proposaturiko soldata-igoera eskasa da eta Madrilgo politiken jarraipen hutsa\nELAk ez du ontzat ematen Nafarroako Gobernuak proposaturiko soldata-igoera, eskasa delakoan. Zentzu horretan, Madrilgo politiken jarraipenik ez egitea eskatu dio. Nafarroako Gobernuaren proposamenak %1,5eko igoera dakar. Horrela, herri-langileen eroste-ahalmenaren galera handituko da, eta, gainera, egin duen enplegu publikoaren eskaintza oso urria da.\nHezkuntzako langile, ikasle, familia eta herritarrak kalera irten dira "Lan baldintzak hobetu, hezkuntza eraiki" lemapean [Argazki galeria]\nJendetzak hartu du parte Bilbo, Gasteiz eta Donostian burutu diren manifestazioetan azken urteetan hezkuntza publikoan eman diren murrizketak salatzeko, hezkuntza publikorako inbertsio eta baliabide gehiago eskatzeko eta gure herrian nahi eta behar dugun hezkuntza eraikitzeko kanpo injerentziarik gabe.\n#erresidentziakborrokan: lortu dugu!\n#erresidentziakborrokan: garaipenaren irudiak\nELAk akordio gogoangarri bat lortu du, eta Bizkaian inoiz izan den grebarik luzeena amaitu\nHitzarmenean langile grebalarien eskakizunak jasoko dira: 35 orduko lanaldia, hilean 140 € gehiago, eta %100 lan-istripu eta gaixotasuneko bajetan. ELAko ordezkariek akordio bat izenpetu duteu gaur, ostirala, urriak 27, sektoreko hiru patronalekin (GESCA, LARES eta ELBE), Bizkaiko zahar-egoitzetako langileen bi urte baino gehiagoko grebari amaiera emateko. Lan Harremanen Kontseiluan akordioa sinatu ostean, eta azken egunotan egin diren batzarretan ordezkarien aldeko irizpena jasota, langileok greba bertan behera uztea erabaki dute.\nNUPeko doktore-laguntzaileen lan-baldintzak eta bitarteko doktore kontratatuenak parekatu ditu\nELAk ongi deritzo Nafarroako Gobernuak onetsitako akordioari, NUPeko doktore-laguntzaileen lan-baldintzak eta bitarteko doktore kontratatuenak parekatu dituelako, nahiz eta berandu eta gaizki heldu. Gaurko gobernu-akordioak zuzendu du, neurri batez, NUPen, UGTren eta Irakasle Kontratatuen Elkartearen artean lorturikoa. Lehengo akordio hartan adosturiko igoera, 2015ekoa, kontratupeko irakasle doktore finkoentzat zen soilik, eta ez bitartekoentzat.\nSindikatuetako ordezkariek Haurreskola, Sukalde eta Garbiketa, Heziketa Berezian eta Irakasleetan burutuko diren lanuzteak erregistratu dituzte\nGaur erregistratu dira azaroaren 9, 16, 23 eta 30ean Haurreskola, Sukalde eta Garbiketa, Heziketa Berezian eta Irakasleetan burutuko diren greba eta mobilizazioak. Eusko jaurlaritzak momentuz ez ditu aintzat hartu hezkuntza publikoak pairatzen duen egoera larria eta sindikatuon aldarrikapenak. Atzo aurkezturiko aurrekontuek inola ere ez diete erantzuten gure behar eta aldarrikapenei.\nELAren komunikatua Bizkaiko zahar-etxeen sektoreaz\nGaur goizean hainbat komunikabidetan informazio bat agertu da, esanaz Bizkaiko zahar-etxeetan 370 egunez luzatzen ari den greba amaitzeko balizko akordioa iritsi dela. Bada, ELAk oraingoz ez dauka halako inongo akordioren konfirmaziorik.


Hondakinak | Goierriko Hitza\nKonpostajea arautzeko ordenantza aurkeztu die udalak legazpiarreiBy Goierriko Hitza on 2013/11/25 in Gizartea, Hondakinak Legazpiko Udalak auzokonpostajea eta autokonpostajea arautzeko udal ordenantza aurkeztu die herritarrei. Orain, politikoek landu beharko dute ordenantza, behin egin beharreko aldaketak eginda hasierako onespena emateko. Ondoren, herritarren txanda izango da. Ekarpenak egiteko epe bat irekiko dute. Egoki ikusten diren proposamenak ordenantzara txertatuko dira, azkenik, udaleko osoko bilkuratik pasa eta behin betiko onespena emateko. Igor Urrate [...]\nIdiazabalgo hondakinen mahaiaren azken bilera asteazkenean egingo duteBy Asier Zaldua on 2013/11/22 in Gizartea, Hondakinak Asteazkenean, 18:00etan, hondakinen mahaiaren azken bilera egingo dute Idiazabalgo udaletxean. Orain arte bilerak asteartetan egin dituzte, baina azken hau asteazkenean izango da. Herritar guztiak gonbidatu dituzte parte hartzera. Oraingoz ez dute adostasunik lortu errefusaren inguruan, baina Zuberoa Jauregi Agenda 21eko teknikariak baikortasunerako arrazoiak daudela uste du: “beste hamaika gaitan ideia politak atera dira. Azken saio [...]\nAuzokonpostaia eta autokonpostaia arautzeko udal ordenantza aurkeztuko duteBy Goierriko Hitza on 2013/11/20 in Gizartea, Hondakinak Legazpiko Udala, auzokonpostaia eta autokonpostaia arautzeko Udal Ordenantza garatzen ari da, eta ordenantza honen aurkezpena egingo zaie herritarrei hondakinen prebentzioaren astean. Aurkezpena bihar izango da, arratsaldeko 18:30ean udaletxeko batzar aretoan. Legazpiko Udalak bere lehentasunen artean hondakinen sorkuntzaren prebentzioa dauka, baita hauen kudeaketa modu egokiak ezartzea ere. Udalaren helburu nagusia norberak sortutako hondakinak norberak kudeatzea da. [...]\nSasieta Mankomunitatean hondakinen %50 gaika biltzera iritsi dira urrianBy Goierriko Hitza on 2013/11/18 in Hondakinak 2013a urte “oparoa” izaten ari dela nabarmendu dute Sasieta Manikomunitateko arduradunek gaur goizean egin duten agerraldian. Hondakink Gutxitzeko Europear Astearen baitan egiten duten prentsaurrekoan, pozik agertu dira Azeari Andonegi lehendakaria, Enrike Enparantza teknikaria eta Iñaki Erauskin zerbitzuburua. “Ekintza ugari egin dira eta denak ere eraginkorrak. Horri esker aurtengo emaitzak benetan onak izango dira”, esan du [...]\nKaleko zakarrontzien bilketa egiteko ibilgailu elektriko berria du Ordiziako UdalakBy Goierriko Hitza on 2013/11/07 in Gizartea, Hondakinak Uztailaren 12an atez ateko hondakin bilketa sistema hastearekin bat, kalean gaikako bilketa egiteko zakarrontziak jarri zituen Ordiziako Udalak herriko kaleetan. Sistema zaharrarekin bilketa egokia ezin zutela egin ohartu ziren langileak. Horregatik, zakarrontzietako hondakinen bilketa egiteko ibilgailu elektriko berria erosi du udalak; astelehenetik ostiralera, egunero jaso ahal izango dituzte udal langileek kaleko hondakinak. Asteburuetan nola egin aztertzen ari dira oraindik.\nBi elkarretaratze deitu ditu plataformak biharkoBy Goierriko Hitza on 2013/11/06 in Gizartea, Hondakinak Birziklapena bai, atez atekorik ez herri plataformak, «atez ateko sistemaren aurkako desobedientzia zibileko kanpaina» martxan jarriko duela iragarri du. Prentsa ohar bidez berriz adierazi dutenez «legazpiarren %80 baino gehiago edukiontzi bidezko sistema baten bitartez birziklatzearen alde» dagoelako eta atez atekoaren aldekoak «%20 baino gutxiago» direlako. Bihar arratsalderako deitu dituzte kanpaina honen baitako lehenengo ekintzak, [...]\nmuxu pillo bat denon partetikhttp://goierri.hitza.info/files/2013/12/GARAZI-294x300.jpgGarazi Altuna irakurri gehiago » Guztiak irakurriEskelak Juli Telleria Berasategi\tMarino Izagirre Ormazabal\tGuztiak irakurriBereziak\tBerriketan.info Viewing item 1 to 5 (of 5 items) Unai Oiartzun posted an update 9 minutes ago\nIker Aranburu posted an update 2 hours, 12 minutes ago\nImanol Magro posted an update 4 hours, 55 minutes ago\nMikel Olazabalen eta Stephane Lemunoren kontratuak abendu amaieran bukatuko dira. Ostiralean elkarren aurka jokatuko dute 2. Mailako lau t’erdiko finalean. Partida bat baino gehiago dela dirudi… Laurentzi Garmendia posted an update in the group Bugattiko bihurgunea 6 hours, 44 minutes ago\nLaurentzi Garmendia posted an update in the group Bugattiko bihurgunea 6 hours, 45 minutes ago


Svastikak eta estatua biluziak | Berria.eus\nBizigiro Svastikak eta estatua biluziak\nSvastikak eta estatua biluziak\nEuskaldunek ohitura handia izan dute beti euren kultura, hizkuntza eta beste nortasun zeinuak ezkutatzeko, kanpotarra eroso sentiarazteko. Non dago, ordea, diplomaziaren eta morroikeriaren arteko muga? Erdi Aro berri batean dago mundua, eta ikur txikiek garrantzi izugarria hartu dute.\nSvastikak, Japoniako kaleetako zeinuetan, tenplu budistak seinalatzeko. BERRIA\n2016-02-12 / Edu Lartzanguren\nZer gertatzen ari da azkenaldi honetan, berez garrantzirik ez duten sinbolo txikiek horrenbesteko garrantzia hartzeko? Izurri antzeko bat da: Japoniako mapetan, tenplu budistak non dauden markatzeko, svastikak erabili dituzte beti, budismoaren sinbolo baitira. Atzerritarrak, ordea, izutu egiten dira, svastikak nazismoarekin lotzen dituztelako. Japoniako agintariek svastika horiek pagoda baten siluetarekin ordezkatzea erabaki dute, atzerritarrak erosoago sentiarazteko. Neurriak, ordea, haserrea eragin du Japonian: jende askok ez du ulertzen zergatik moldatu behar diren hango ikurrak atzerritarren sentsibilitatera, haiei eskatu beharrean herrialdeko sinbologiaz ikastea.\nZeinu gatazkaren beste adibidea Italian gertatu zen duela hiru aste. Irango presidente Hasan Rouhani armak erosteko poltsa bete diruz bisitan joan zenean, Erromako Museo Kapitolinoetako estatua klasiko biluziak estali egin zituzten, agintari musulmana eroso senti zedin. Haserrea piztu zuen erabakiak: norbere kultura eta irudiei uko egin behar zaie, kanpotarrak gozotzeko? Non dago muga diplomaziaren, errespetuaren eta norbere buruaren ukazioaren artean?\n«Diferentzia txikien nartzisismoa da», azaldu du Joseba Gabilondo irakasleak. Michigango Unibertsitatean dabil irakasle, eta azken boladan ikerketa bat egiten ari da Oxforden, euskal neokontserbadoreen inguruan «Jon Juaristi, Fernando Sabater, Mikel Azurmendi eta enparauak», azaldu du. «Nazionalismo espainiarra beti euskaldunek asmatu dute». Ordu aldaketaren ajea du, eta beste kafe bat eskatu du, zeinuen fenomenoa argitzeko.\n«Homogeneizaziorako beti behar da kanpokoa, etsaia, exotikoa, bestea. Bestetasunak lortzen du homogeneizazio erabatekoa. Bestea gabe, ez dago gu-a», azaldu du.\nEskuin muturra dabil bestetasuna eta zeinu gatazka maisuki erabiltzen, Gabilondoren aburuz. Frantzian Fronte Nazionalak antolatu izan ditu janleku herrikoiak, txiroei jaten emateko, baina ezaugarri gaizto batekin: otordu guztietan zerrikia ematen dute, musulmanak apropos kanpoan uzteko. Txerrikia diferentziaren ikur bihurtu dute.\nFreudek zabaldu zuen diferentzia txikien nartzisismoa kontzeptua. Taldeak oso berdintsuak direnean, euren nortasunari eutsi ahal izateko, gertuen dagoenari, antzekoena denari, eraso egiten diote, hain zuzen ere, diferentziak oso txikiak direlako. «Hor, edozein sinbolo txikik sekulako garrantzia hartzen du. Baina, atzean, berdintasun jasanezin bat dago», esan du irakasleak.\nFrantzian izugarri erabiltzen dute hori: burka 2.000-3.000 andrek erabiltzen dute han: «66 milioko estatu batek eztabaida nazionala eratzen duenean talde txiki baten inguruan, seinalea da arazoa bestelakoa dela». Diferentzia txikien nartzisismoarekin azaltzen da.\n«Sinbolo txiki horiek mobilizatzeko ahalmen handia dute», azaldu du Gabilondok. Zapi bat buruan edo CUPeko Anna Gabrielen orrazkera... «Nola sor dezake horrek halako eztabaida eta misoginia?». Kataluniako prozesua dagoelako atzean, eta halako detaile txikien bidez heltzen zaio.\n«Denok kontsumo gizartean gaude sartuta, eta denok kapitalismoaren biktimak gara». Berdinak garen heinean, edozein diferentzia kultural eta etnikok lehen ez zuen garrantzia hartu du.\nRouhani Frantziara transakzio kapitalista baterako joan zen. Baina Frantziako presidentearekin egin behar zuen bazkaria bertan behera geratu zen, frantziarrek uko egin ziotelako ardoa menutik kentzeari. «Ez dago inongo alderik Frantziako eta Irango Gobernuen artean: batek armak saldu nahi ditu, besteak erosi. Orduan, ardoa diferentziaren sinbolo bihurtzen da».\nUmberto Ecoren interpretazio aberrantea kontzeptua mahai-gainean jarri du Imanol Galfarsoro saiakeragileak. Kultura batetik beste kultura bateko zeinuak oker interpretatzean gertatzen da. Japoniako svastikak dira horren kasua. Globalizazioaren aroan, oso ohikoa bihurtu da interpretazio aberrantea. Lehen, komunikazio gehiena kultura bereko pertsonen artean gertatzen zen.\nDiplomatikoa eta morroia\nSvastika kentzea, estatua biluziak estaltzea... Kanpoko begiradaren aurrean amore ematea da. Nola egin, ordea, diplomatikoa izateko, morroia eman gabe?\n«Kanpokoa integratzearen eta makurtzearen arteko desberdintasuna botere afera da. Tokikoak bertakoak duen boterearen eta kanpokoak duenaren artekoa», esan du Jule Goikoetxea politologo eta EHUko irakasleak. Haren arabera, galderak ez du «erantzun unibertsalik», ez baita gauza bera toki batean 50.000 mila atzerritar jasotzea momentu zehatz batean edo hamarkada batean. «Ez da berdin kanpokoak estatu aberats, indartsu eta handi batera iristen badira edo komunitate minorizatu, pobre edo fragmentatu batera». Diplomatiko eta morroi izatearen arteko desberdintasuna ere, «etika politikoaz gain, baliabide kontua da». Oso zaila da New Yorken jaiotako klase altuko gizon zuri amerikar batek morroi ematea kulturalki, «hegemonikoa delako».\nMarkos Zapiain pentsalariarentzat, eskuzabaltasuna onuragarria da, eta, ahal den heinean, «praktikatu beharreko balioa». Baina bere burua ziur sentitzen duena izan daiteke eskuzabala. «Aldiz, ahula baldin bada zure kultura, eta mehatxatua baldin badago, defentsako jarrerak hartzeko joera izango duzu, eta hori eskuzabala izatea baino desatseginagoa da». Zapiainek kontatzen duenez, antropologo batek idatzi zuen euskaldunak kanpotarrekin «oso irribarretsuak» izaten direla, eta hori ohikoa dela «desagertzera doazen herrietako kideengan».\nEdonola ere, norberaren hauskortasunaren pertzepzioa «oso subjektiboa» izaten dela nabarmendu du pentsalariak. Frantzia jarri du adibide: «Guretzat hain indartsuak diren frantses askok eta askok agonia larrian sentitzen dute beren kultura, anglofonoek eta musulmanek itoa, eta defentsako arauak euskaldun askori paranoikoa zaigun kopururaino biderkatzen dituzte». Hamarkada luzeak daramatzate Frantzian «salbuespen kultural» deitzen dutenaren alde. Toubon legeak (1994), esaterako, frantsesez abesturiko kanten kuota bat ezartzen du irratietan.\nUrtarrilaren amaieran, entzungailuak sinbolo bihurtu ziren Nafarroako Parlamentuan. PPko legebiltzarkide Javier Garciak «errespetuagatik» gaztelaniaz hitz egiteko eskatu zien euskaraz egin zuten sindikalistei, «parlamentari gehienok entzungailuak jarri beharrik izan ez dezagun».\nHalako egoeratan euskaldunoi heldutasuna falta zaigula uste du Zapiainek. Kataluniako kasua kontrajarri du: Ines Arrimadas Andaluzian jaioa da, 26 urte bete arte ez zen Kataluniara joan, hedabideetan dio bere burua salamancar sentitzen duela eta «zentralismo jakobinorik agresiboenaren arietea» da Katalunian; eta, hala ere, abertzale independentista du bikotekidea. Antzekoa da Andrea Levyren kasua. «Gu oraindik ez gara konplikazio horien baitan atseginez elkarbizitzeko bezain helduak. Zaila da Laura Garrido eta Pernando Barrenaren eztei bidaia irudikatzea, Javier Maroto eta Andoni Ortuzarrena, Laura Mintegi eta Rodolfo Aresena».\nEuskaldunok «eskarmentu luze eta sakona dugu kanpoko begirada horrekiko negoziazioetan eta amore emateetan», esan du Josu Bijuescak. Euskal Hizkuntza eta Kultura graduaren koordinatzailea da Deustuko Unibertsitatean. Bijuescaren aburuz, euskaldunen exotizazio prozesua aspaldi hasi zen. Vizcaino deritzon pertsonaia estereotipatua gaztelaniazko literaturak euskaldunak irudikatzeko modurik hedatuena izan zen XV. mendetik aurrera. «Erdeinuzko trataera horren ezaugarririk nabarmenena hizkuntz gabezia da, alegia gaztelaniaz ondo mintzatzeko gaitasunik eza». Euskararen apologistak hizkuntzaren balioa eta dotorezia azpimarratzen saiatu baziren ere, gaztelaniaz egin zuten; beraz, Euskal Herria poetarik gabeko herria zela zioten erasotzaileen salaketa inplizituki onartzen ari ziren. «Bere plazera baino bilatu ez duen» kanpokoen begiradak horrek «alteritate gisa» erabili ditu euskaldunak. Horrek ondorio larriak izan ditu euskal kulturan: «Emaitza batzuk indartu ditu: estropadak, zesta-punta, eta, horren haritik, turismoarekin zerikusia duten beste asko, horien artean sukaldaritza». Baina euskaldunok bestearen begirada estereotipatua onartzeak hizkuntza eta literatura oztopatu ditu.\nEspainian eta Frantzian diferentzia agertzen denean Estatu osoa «histerizatu» egiten dela esan du Gabilondok. Garciaren entzungailuekin bezala, erreakzio histerikoak sortu ziren abenduan Frantzia jakobinoan, Jean-Guy Talamoni Korsikako Legebiltzarreko presidenteak kargua hartzeko hitzaldia korsikeraz egin zuenean.\nUnamuno saria irabazi zuen iaz Gabilondok Globalizazioak eta erdi aro berria: diferentzien itzuleraz saiakerarekin. Han azaldu zuenez, diferentzia txiki horiek gogorarazten dute oraindik ere badagoela kapitalismoari ihes egiten dion dimentsio bat. «Diferentzia txiki hauek gehitzeak eraman gaitzake kapitalismoa zalantzan jartzera, eta hura azken krisira eramatera. Diferentzia txiki hauek garrantzitsuak dira, nahiz eta nartzisismotik etorri, gogorarazten digutelako kapitalismoak oraindik ez duela irabazi». Euskara bera horrela ulertzen du Gabilondok. «Euskara ez da negozioa, traba egiten dio negozioari. Ekonomia bat sortzen du euskarak, bai, baina ez dago kapitalismoaren koordinatuen arabera muntatuta, baizik eta kontra».\nHaatik, euskal politigintzako praktika, eta teoria ere orain, diferentziaren kontra doala dirudi. «Eskuin abertzaleak aspaldi utzi zion euskararen alde serio egiteari, EAEko Hezkuntza Sailaren funtzionamenduak erakusten duenez», esan du Zapiainek. Gaineratu duenez, ezker abertzaleko sektore gero eta zabalagoak euskara abandonau behar dela esaten ari dira orain, Euskal Estatua erdietsiko bada. «Hau da, eguneroko praktikan beti egin izan dena teorian ere ezartzen dabiltza».\nBasque Exhibition Center, Urdaibai Bird Center, Culinary Basque Center... Euskara ezkutatzen duten izenak dira. Halere, Galfarsorok uste du inglesak ez duela euskara zapaltzen, «alderantziz, ingelesa soluzioa izan daiteke eztabaida multikultian, Euskal Herrian dauden migrari gehienek hitz egiten dutelako seguru asko». Pentsalariaren arabera, «ni eta zu horiek mundu berdinean bizi dira, eta hori beharko litzateke eztabaida honen guziaren abiapuntua». Esan duenez, kulturak ez dira bat, «barru-barrutik zatituta daude; baita euskal kultura ere». Aliantzak identitate zatikatu horietatik sortzen direla gaineratu du, «batzuen eta besteen arteko borroken aitormenaren bidez». Gabilondok ere uste du «etorkin nortasuna» landu beharko litzatekeela, «azken batean, denok garelako etorkinak».\nEdonola ere, euskal ezaugarririk gabeko estatua aldarrikatzen dutenen antipodetan dago Gabilondo. Estatu etnikoaren alde agertuko da datorren liburuan. «Euskal proiektu politikoak daukan elementu etniko irrazionala erabat beharrezkoa da, horrek ematen diolako gozamena. Ezin dugu etnizitateaz hustu». Gozamena zentzu psikoanalitiko postmarxistan erabiltzen du.\n«Estatu espainolak benetan disfrutatzen du bere etnizitateaz, eta guk uko egin diogu. Zertarako proiektu politiko bat ezin badugu gozatu?». Gabilondoren arabera, diferentziak areagotu egin behar dira kapitalismoari aurre egiteko. Esan duenez, Erdi Aro global batean gaude dagoeneko, baina ez dakigu zeinetarantz goazen, feudalismora, edo diferentzien Erdi Arora. «Azkena komeni zaigu».


Abortua oraindik ez da eskubide normalizatu bat Osakidetzan | LAB SINDIKATUA\nIdazkaritzak Idazkaritza Feminista Abortua oraindik ez da eskubide normalizatu bat Osakidetzan\nAbortua oraindik ez da eskubide normalizatu bat Osakidetzan\nIrailak 28 da gaur, abortatzeko eskubidearen aldeko nazioarteko eguna. Beharrezko baliabideak ditugu abortuaren eskubidea ingurune normalizatu batean gauzatu ahal izateko, Osakidetzako edozein pazientek gisa, osasungintza publiko eta kalitatezko batean. Eta ez dezagun ahaztu: legezko eskubidea dugu.\nIdazkaritza feministak iritzi artikulu bat egin du abortatzeko eskubidearen aldeko nazioarteko egunaren harira. Zerbitzu Publikoetako ordezkariek, bere aldetik, ondorengo irakurketa egin dute:\nIrailak 28, abortatzeko eskubidearen aldeko nazioarteko egunaren harira, LABek salatu nahi du aborto eskubidea oraindik ez dela eskubide normalizatua Osakidetzan.\nGripea edota hipertentsioa izanez gero zer egin behar dugun esaten digu Osakidetzak , baina abortuaren inguruan ez dago informazio esanguratsurik. Nahiz eta abortua eskubide gisa onartua dagoen, aukera hau ezkutatu, estali, egiten da eta, ondorioz, eskubide hau gauzatzea oztopatu egiten da.\nOsasungintza Publikoak ez du lortu abortatu nahi duen emakumea epaitua ez sentitzea. Egiazki, babesik gabe sentitzen da. Izan ere, abortuaren praktika lohitu asmoz hainbat elkarte, alderdi eta elizak egin dituzten kanpainei gehitu egin behar zaie abortuaren inguruko Kontzientzi Eragozpenak izan duen oihartzun mediatiko handia. Ondorioz, legeak arautzen duen lehen asteetako abortua zentro pribatuetara desbideratzen da.\nEgoera hau Osakidetzak pribatizazioaren bidean egiten ari denaren erakusgarri bat gehiago da. Beharrezko baliabideak ditugu abortuaren eskubidea ingurune normalizatu batean gauzatu ahal izateko, Osakidetzako edozein pazientek gisa, osasungintza publiko eta kalitatezko batean. Eta ez dezagun ahaztu: ESKUBIDE LEGALA DUGU.


Oison - Wikipedia, entziklopedia askea.\nOison Frantziako udalerria da, Loiret departamenduan dagoena, Centre eskualdean. 2013an 124 biztanle zituen.\nAlain THUILLIER (2014-2020)\n48° 08′ 16″ N, 1° 58′ 04″ E / 48.1378°N,1.9678°E / 48.1378; 1.9678Koordenatuak: 48° 08′ 16″ N, 1° 58′ 04″ E / 48.1378°N,1.9678°E / 48.1378; 1.9678\nChaussy, Aschères-le-Marché, Bazoches-les-Gallerandes, Lion-en-Beauce, Ruan eta Tivernon\n2007an Oison udalerrian erroldatutako biztanleak 124 ziren. Familiak 52 ziren, horien artean 12 pertsona bakarrekoak ziren (4 bakarrik bizi ziren gizonak eta 8 bakarrik bizi ziren emakumeak), 20 seme-alabarik gabeko familiak ziren eta 20 seme-alabak dituzten bikoteak ziren.\n2007an 58 etxebizitza zeuden, 52 familiaren etxebizitza nagusia ziren, 4 bigarren erresidentzia ziren eta 2 hutsik zeuden. Etxebizitza guzti hauek 58etxeak ziren. 52 etxebizitza nagusietatik 46 bere jabearen bizilekua ziren, 5 alokairuan okupaturik zeuden eta 2 doan lagata zeuden; 2 etxek gela bat zuten, 3 etxek bi zituzten, 7 etxek hiru zituzten, 15 etxek lau zituzten eta 26 etxek bost zituzten. 37 etxek euren parking plaza propioa zuten azpian. 22 etxetan ibilgailu bat zegoen eta 25 etxetan bat baino gehiago zituzten.\nOison udalerriko biztanleria-piramidea 2009an .\n2007an lan egiteko adina zuten pertsonak 74 ziren, horien artean 59 aktiboak ziren eta 15 inaktiboak ziren. 59 pertsona aktiboetatik 57 lanean zeuden (27 gizon eta 30 emakume) eta 2 langabezian zeuden (2 emakume eta 2 emakume). 15 pertsona inaktiboetatik 9 erretiraturik zeuden, 4 ikasten zeuden eta 2 "bestelako inaktibo" gisa sailkaturik zeuden.\n2009an Oison udalerrian 56 unitate fiskal zeuden, 133 pertsonek osaturik. Pertsona bakoitzeko diru-sarrera fiskalaren mediana urteko 21.442 euro zen.\n2000. urtean Oison udalerrian 9 nekazaritza-ustiategi zeuden, 1.143 hektarea erabiltzen.\nLion-en-Beauce (2,6 km)\nTivernon (3,5 km)\nRuan (3,7 km)\nAschères-le-Marché (4,6 km)\nTrinay (5,9 km)\nMultimedia: Oison (Loiret)\nAzken aldaketa 31 abendua 2019(e)an, 17:43(e)tan\nOrriaren azken aldaketa: 31 abendua 2019, 17:43.


Saveriak denboraldi luze samarra egin zuen kanpoan eta Orso oso urduri zegoen, baina azkenean eskutitza eskuan zuela itzuli zen ondoan Chilina txikia zuelarik. Neskatxa begiak igurzten ari zen, lo hartu berritan esnatu zutelako.\n—Baina ume hori, zertara zatoz garai honetan? —galdetu zion Orsok.\n—Andereñoak hots egin dit —erantzun zion Chilinak.\n«Zer arraiotarako behar ote du?» galdetu zion bere buruari Orsok, baina berehala Miss Lydiaren gutuna ireki zuen, eta irakurri bitartean, Chilina Colombarengana joan zen.\n«Nire aita gaixo samarturik ibili da, jauna —esaten zion Miss Nevilek—, eta idazteko hain alferra denez gero, nik idazkari-lanak egin behar izan dizkiot. Gogoratuko duzu lehengo egunean gurekin paisaiaz gozatu ordez itsas ertzean ehizan ari zela oinak busti zituela, eta dirudienez hori aski da zuen irla xarmangarri honetan sukarra izateko. Ipiniko duzun aurpegia sumatzen dut. Apustu egingo nuke zure sastakaia hartu nahian zabiltzala, baina besterik ez duzula izango espero dut. Beraz, nire aitak sukarra izan du eta nik estutasun ikaragarria. Begirune handikoa iruditzen zaidan prefetak, medikua ekarri zigun; oso adeitsua hau ere. Medikuak larrialditik atera gaitu, sukarrik ez du azken bi egunetan izan eta aitak berriro ere ehizara joan nahi du, baina nik oraindik ez diot uzten. Mendiko gaztelua nola aurkitu duzu? Mamu asko al dago? Nire aitari adarzabalak, basurdeak eta mufloiak agindu dizkiozulako galdetzen dizut hau guztia... Mufloi deitzen zaio animalia bitxi horri, ezta? Itsasoratzeko Bastiara joaten garenean zuen etxean ostatu izatea espero dugu, eta Della Rebbiatarren gaztelua, zuk hain zahar eta arlote deskribatzen duzun hori, ez ahal da gu barruan garela eroriko. Prefeta atsegina delako berriketarako gairik falta ez dugun arren, by the bye harro nago apur bat nahastu zaitudalako. Zutaz hitz egin dugu, jauna. Bastiako agintariek kartzelan duten gaizkile bati buruzko albisteak bidali dizkiote eta zure azken susmoak deuseztatzeko modukoak dira. Beraz, batzuetan kezkatzen nauen zure etsaitasun horri amaiera eman behar zaio. Ez dakizu asko ideia horrek zenbat pozten nauen. Voceratricearekin batera fusila eskuan eta bekozkoarekin abiatu zinenean, ohi baino korsikarragoaren itxura zenuen... korsikarregia zeundela esango nuke. Baina aski da! Hain luze eta zabal idazten badizut, aspertu egiten naizelako da. Prefeta joatekoa da. Lastima! Mendiko bidea hartzerakoan mezua bidaliko dizuegu eta Colomba andereñoari idaztera ausartuko naiz, bruccio, ma solenne eskatzeko. Ordura arte, nire adeitasunaren berri eman. Haren sastakaia asko erabiltzen dut ekarri dudan nobelaren orriak irekitzeko, baina hain eginkizun kaxkarrean erabiltzen dudalako kexu izaki, zoritxarrez liburua urratu egiten dit. Agur, jauna. Nire aitak his best love bidaltzen dizu. Entzun prefetari. Aholku onak ematen ditu eta bere bidaian apur bat desbideratu egin dela uste dut, zurekin hitz egin ahal izateko. Corte-ra doa zerbaiten lehen harria ipintzera. Zeremonia ederra izango dela iruditzen zait eta damu dut han egoterik ez izatea. Kasaka bordatua, zetazko galtzerdiak, banda gerrian eta igeltseroaren paleta eskuan duen jauna... eta hitzaldia. Zeremoniaren bukaeran Biba erregea! oihukatuko dute milaka ahotsek. Lau orrialde betearazi dizkidazulako agian harro egongo zara, baina, berriz diotsut, aspertu egiten naiz. Horregatik ari naiz luze eta zabal idazten. Dena dela, harritzen naiz zuk oraindik Pietranera-Castle-ra ongi heldu zarela idatzi ez izana.\nPS. Mesedez prefetari entzun eta esandakoa egitea eskatzen dizut. Bion ustetan zulo horrela jokatu behar zenuke eta niri atsegin litzaidake.»\nOrsok hiruzpalau aldiz irakurri zuen gutuna, irakurraldi bakoitzari iruzkin-pilo bat buruz erantsiz. Gero erantzun luzea idatzi zuen eta Saveriari eman zion, gau hartan Ajacciora abiatzekoa zen gizon baten esku utz zezan. Arrebarekin Barricinitarren irainez, egiazkoez zein gezurrezkoez, eztabaidatzeko asmorik ez zuen, Miss Lydiaren gutunak dena arrosa-koloreko ikustarazten ziolako. Jadanik ez zuen, ez susmorik eta ez gorrotorik. Arreba jaitsi zain egon zen, baina etortzen ez zela ikusita, oheratzea erabaki zuen. Aspaldian ez bezala bere burua arindua sentitzen zuen. Agindu misteriotsu batzuk emanda Chilina agurtu ondoren, Colombak ia gau guztia paper zaharrak aztertzen igaro zuen. Egunsentia baino lehentxeago, harri txiki batzuek leihoa jo zuten, eta seinale hura entzunda lorategira jaitsi zen. Ataka bat ireki eta itxura txarreko bi gizon sartu ziren. Beste ezer baino lehen, sukaldera eraman eta jaten eman zien. Gero jakingo dugu gizon haiek nortzuk ziren.


Picos de Europara irteera antolatu du Lagun Onak MBk datorren astebururako - Lagun Onak Mendi Bazkuna - Uztarria (Azpeitia)\n2019ko eka. 30a, 17:37\nEscamillau mendia. Ikusi haundiago | Argazki originala\nPicos de Europara irteera egingo du datorren asteburuan, uztailaren 6an eta 7an, Lagun Onak Mendi Bazkunak. Larunbatean goizaldeko lauretan irtengo da autobusa Asturias aldera, anbulatorio aurretik.\nLarunbatean bertan, La curvona de Sotresetik irtengo gara eta, zortzi bat kilometro egin ondoren, beti ere goraka, tontorrera iritsiko gara (2.067 metro). Kilometro eta erdi pike-pikeak jaitsi ondoren, beste hiru bat kilometro geldituko zaizkigu Aliva aterpera iristeko (1.670 metro), eta handik beste hamar kilometro beheraka, Fuente Dera jaisteko (1.094 metro). Guztira, 23 bat kilometroko ibilaldia izango da, nahiko gogorra. Fuente Den autobusa hartu eta Potesera joango gara, geure albergera.\nIgande goizean, aukera egongo da Potesetik (291 metro) irten eta Cruz de la Viornatik (1.151 metro) itzulia egiteko. 12;00 aldera irtengo gara autobusean, eta bidean bazkaldu ondoren (Panesen, ziurrenik), etxera itzuliko gara.\nUztailaren 4an, osteguna, itxiko da izena emateko epea. Plazak mugatuak dira. Prezioari dagokionez, bidaia, afaria, lo egitea eta igandeko gosaria sartuko dira ordaindu beharrekoetan. Irteeran parte hartu nahi duten Lagun Onak MBren bazkideek 60 euro ordaindu behar dute, langabetuek eta ikasleek 45 euro, eta gainontzekoek 70 euro.\nLagun Onak MBren webgunean eman daiteke izena.


Aurrekanporaketetako 13 bertsolari sartu dira Nafarroako Txapelketan - bizkaie.biz\nBizkaie! 2021-06-21 09:37 Bertsolaritzea\nHiru saio jokatu dira asteburuan, Igantzin, Garesen eta Iruritan.\nGaresko saioa (argazkia: Nafarroako Bertsozale Alkartea) | Ikusi handiago | Argazki originala\nUdagoienean jokatuko dan Nafarroako Bertsolari Txapelketan parte hartzeko 13 leku egon dira jokoan, asteburuan egindako hiru saioetan. Aurrekanporaketa bakotxeko irabazleak eta puntuazinoaren araberako hurrengoak pasau dira hurrengo fasera.\nNafarroako Bertsozale Alkartearen arabera, honeek dira aurrera egitea lortu daben 13 bertsolariak: Endika Legarra, Patxi Castillo, Xabier Silveira, Ekhiñe Zapiain, Ekain Alegre, Egoitz Gorosterrazu, Erika Lagoma, Mikel Lasarte, Aitor Irastortza, Idoia Granizo, Oier Lakuntza, Urko Gartzia eta Sahats Aleman.\nLehenengo saioa Bortzirietako Igantzi herrian jokatu zan, barikuan, sei bertsolari oholtzan zirala. Endika Legarrak irabazi eban saioa, 246,5 puntugaz; bigarren izan zan Aitor Irastortza (230) eta hirugarren, Idoia Granizo (227). Urko Gartziak (219,5) eta Sahats Alemanek be (210,5) Nafarroako Txapelketarako txartela eskuratu eben, Etxahun Azkarraga (179) kanpoan geratu zan bitartean.\nZapatuan, Garesen izan zan bigarren aurrerakanporaketea. Patxi Castillok, 245,5 puntugaz, irabazi eban saioa, eta Erika Lagoma bigarrena ez zan urrun ibili (242,5). Hurrengo fasean izango da Mikel Lasarte be (238,5). Beste hirurak, Ainara Ieregi, Mintxo Astiz eta Jabi Lezaun ez dira udagoieneko saioetan izango.\nAzkenik, Baztan aldera jo eban txapelketeak domekan, Iruritara. Puntuazinorik altuenak han ikusi ziran, Xabier Silveira danen buru (279,5). Bigarren izan zan Ekhiñe Zapiain (259) eta hirugarren, Ekain Alegre (255). Laugarren lekua Egoitz Gorosterrazurentzat izan zan (244) eta bosgarrena, Oier Lakuntzarentzat (222). Seigarrena, Aitor Almandoz (203,5) hurrengo fasetik kanpo geratu zan.


Koxka enpresarentzat bideragarritasun plana egingo du aholkulari batek - Nafarroako Hitza Koxka enpresarentzat bideragarritasun plana egingo du aholkulari batek – Nafarroako Hitza\nKoxka enpresarentzat bideragarritasun plana egingo du aholkulari batek\n2014, apirilak 04 nafarroa 344\nHotz industrialaren arloko Koxka enpresari bideragarritasun ekonomikoa bilatzeko asmoz, egungo enpresaren jabeak, AEBetako AIAC inbertsio funtsak (American Industrial Acquisition Corporation), Manuel Rodriguez Quevedo aholkularia izendatu du bere ordezkari. Chechu Rodriguez CCOO sindikatuko Industria Federazioko idazkari nagusiak azaldu duenez, Rodriguez Quevedok berak jakinarazi zien baduela eskuduntza enpresa saltzeko, zorrak ordaintzeko edota bestelako zereginak betetzeko. Aholkularia enpresan hiru astez egotea espero da, Koxkaren bideragarritasun plana egiteko denbora hori beharko duela eta.\nHala ere, oraindik kolokan dago Nafarroako enpresa indartsuenetakoa izan zenaren etorkizuna. Izan ere, enpresaren jabeei dirua desbideratu izana egotzi diete langileek, duela zenbait aste. Horren ondorioz, enpresak Iruñean eta Azkoienen dituen lantegiak zuzendaritzaren esku uzteko eskatu diete jabeei.\nEgun, Koxkan 380 langilek egiten dute lan, baina 2000ko hamarkadan Nafarroako enpresarik garrantzitsuenetakoa izan zen. 2005ean diru galerak izan, eta, 2008tik dagoen finantza krisiaren eraginez, galerei aurre egiteko zailtasunak izaten hasi zen. Ondorioz, 2009an lana erregulatzeko espediente baten bitartez, 190 langile kaleratu zituzten.\n2010. urtean eskuratu zuen AIAC inbertsio funtsak Koxkaren jabetza, eta 12 milioi euroko mailegua eskatu zuen, enpresa modernizatzeko helburuarekin. Baina egoera ekonomikoa bideratu ezinda, zorrak pilatzen ari zirela eta, 2013an langileen soldata %20 murriztea adostu zuten langileekin. Gaur egun, Eguberrietako estra eta martxoko soldata zor dizkiete langileei. Dena den, datozen egunetan estra horren zati bat ordaintzekotan da enpresa.


Ez da kasu positiborik izan Orion eta Aian azken orduetan - Aia orio - Karkara.eus\nEz da kasu positiborik izan Orion eta Aian azken orduetan\nAnartz Izagirre 2021-08-24 13:10\nBederatzi kasu berri izan dira eskualdean, eta horien ia erdiak (4) Zarautzen izan dira. Hego Euskal Herrian, bestalde, jaitsi egin dira ospitalean dauden gaixoen kopurua zein positibotasun tasa.\nEusko Jaurlaritzaren Osasun Sailak argitaratu berri ditu atzo, astelehena, egindako PCR eta antigeno proben emaitzak, eta, guztira, bederatzi kasu berri izan dira Urola Kostan. Atzoko datuekin, Azpeitia eremu gorritik laranjara igaro da, han ez baitute kasu berririk hauteman, eta gaur-gaurkoz, 361,37 da bertako 100.000 biztanleko azken hamalau egunetako intzidentzia tasa. Txanponaren bestaldean Zumaia dago; izan ere, bi kasu berri hauteman ditu han Osasun Sailak, eta eremu laranjatik gorrira igaro da kostako herria. 407,04 da hango tasa metatua.\nEskualdean kasurik gehien Zarautzen detektatu dituzte: lau. Hala eta guztiz ere, Urola Kostako herririk handieneko tasa metatuak 325,52 izaten jarraitzen du; horrenbestez, eremu laranjan dago. Bestalde, Getarian bi kasu zenbatu dituzte, eta 636,04 da hango tasa. Azkoitian, berriz, kasu bat zenbatu dute, eta atzoko tasa metatu bera dute: 150,21. Eremu horian dago, beraz, Azkoitia. Eskualdeko gainontzeko herrietan ez da kasu berririk izan, eta honakoak dira herri horietako tasak: 50,38 Aian, 260,08 Aizarnazabalen, 806,45 Beizaman, 644,12 Errezilen, 212 Orion —eremu horian dago— eta 487,93 Zestoan.\nOspitaleetako presioak, behera\nHego Euskal Herrian, bestalde, 7.879 PCR eta antigeno proba egin zituzten atzo Osakidetzak eta Osasunbideak, eta horietatik 607 izan ziren emaitza positiboak. Lurraldez lurralde, Bizkaian atzeman dituzte kasu gehien (260), eta ondoren, Gipuzkoan (178), Nafarroan (102) eta Araban (60). Araba, Bizkai eta Gipuzkoatik kanpoko zazpi herritarrek ere positibo eman dute proban.\nOspitaleratzeei dagokienez, hobera egin dute datuek. Araba, Bizkai eta Gipuzkoan 323 dira erietxeetan dauden gaixoak, eta horietatik 89 daude ZIUetan. Nafarroan, berriz, 87 pertsona daude ospitaleratuta, eta 27 dira ZIUetan daudenak. Positibotasun tasari dagokionez, %8,1 da Araba, Bizkai eta Gipuzkoan, eta %6,2 Nafarroan.


CAB-Assure-100 Prezioak, salmentak - erosi CAB-Assure-100 Hornitzaileak medicinerawmaterials.com webgunean\nAplikazio: Zigarro paketeak bezalako ontziratzeko materialen geruza askatzeko erabiltzen da\nDeskribapena CAB-Assure-100-i buruz\nCAB-Assure-100 biskositate baxuko zelulosa ester bat da, butirato gutxiko edukia duena. Batez ere, eraikuntzako biskositate baxua eta eduki solido handikoetan erabiltzen da. Disolbatzaile askotan eta erretxina askotan nahastezinak homogeneoak dira. airearen kutsaduraren araudiaren pean ez dauden disolbatzaileen nahasketak. Doako hauts lehor moduan eman daiteke aluminiozko hautsaren orientazioa sustatzeko eta pinturaren distira efektua hobetzeko. Estaldura bustiko disolbatzailearen askapen gaitasuna hobetu dezake, disolbatzailearen lurruntzea azkartu, horrela hautsa xurgatzeko fenomenoa ekoizpen prozesuan, eta ekoizpen prozesua bizkortu. Geruzen arteko elkarren arteko desegitearen funtzioa murriztuz, geruzen artean kolorearen infiltrazioa eragozteko modu eraginkorra saihestuz, hondoa ziztatuz. lehortzeko propietatea eta hori ez den hori.\nMesedez, edozein momentutan interesatzen bazaizu CAB-Ziurtatu-100.\nJakin nahi baduzu CAB-Ziurtatu-100 prezioa, deitu bezeroarentzako arreta zerbitzura +86 592 5365887 edo bidali posta elektronikoa helbide honetara [posta elektroniko bidez babestua].


Azken eguneratzea: 2018/12/26\nPista osasungarria Gabierrotan\nAste honetatik aurrera Errenteriak kirol instalazio berria du, Gabierrotako plazan kokatutako ibilbide bio-osasungarri bat.\nParkea ariketa ugari egiten laguntzen duten hamaika elementuk osatzen dute: hankak eta besoak mugitu, oreka hobetu,... Inbertsioa guztira 10.000 euro izan da.\nEspazio berri honen instalazioa kokatzen da aire librean kirol praktika areagotzeko helburu estrategikoaren baitan, herriko hiri espazioek eskaintzen dituzten aukerak erabiliz. Erabilera librekoa da, jarduera fisikoa herritar guztien eskura egon dadin.\nIldo horretan, 2017ko ekainean Errenteriako Udalak onartutako "Jarduera Fisikoaren eta Kirolaren Plan Integralak" helburu estrategikoen artean jasoa du hainbat tresna eduki behar ditugula, esku-hartzeak barne hartzen dituzten irizpide orokor batzuk, hirigintzaren eremuan bizitza aktiboa sustatzeko eta hiri osasungarri bat egin dezagun.\nInstalazio mota hau Errenteriako beste toki batzuetara zabalduko da, 2019ko lehen hiruhilekoan beste bi parke eraikitzea aurreikusita baitago.


Antso VI.a Nafarroakoaren eta Antsa Gaztelakoaren alaba zaharrena zen. Haren haurtzaro eta gaztaroari buruz ez dago datu zehatzik. 1185ean erregeak Berengariari Monreal eman zion. Arrazoi diplomatiko eta dinastikoak kontuan izanik, 1190ean Leonor Akitaniakoak bere seme Rikardo Lehoi Bihotza eta Berengelaren arteko ezkontza hitzartu zuen. Ituna ospatzeko, oturuntza egin zuten Erriberriko Nafarroako Erregeen Jauregian.\n1191n Berengela printzesa Saladinoren aurkako Gurutzadako ontzidian ontziratu zen, Siziliako erregina Joanarekin batera (Rikardo Lehoi Bihotzaren arreba). Marseillako portutik 200 ontzi baino gehiago irten ziren, baina handik bi egunetara ekaitz batek multzoa banandu eta hiru ontzi Ziprera iritsi ziren, Berengela eta Joana zeramatzana barne. Isaak enperadorea zen orduan uhartearen agintean eta ontzietako bidaiariak atxilotzeari ekin zion, hauek lurra zapaldu orduko. Palestinan zegoen Rikardo Lehoi Bihotzek egoeraren berri jaso eta hirutan eskatu zion enperadoreari atxilotuak aska zitzan. Berengela eta Joana itsasontzian ziren artean. Azkenean Ingalaterrako erregeak Isaaken kanpamendua eraso eta menpean hartu zuen enperadorea. Eta Rikardoren arrebak eta Berengelak Zipreko lurra zapaldu ahal izan zuten.\nUrte bereko maiatzaren 12an ezkondu ziren Rikardo Lehoi Bihotza eta Berengela, Zipren bertan, Limasolen. Egun berean erregeak koroatu zuen emazte berria. Nafarroako printzesa zen Ingalaterrako erregina berria. Ezkontzan, besteak beste, Bernard Lakarra Baionako apezpikuak hartu zuen parte.\n↑ Hilton, Lisa (2008) Queens Consort, England's Medieval Queens Weidenfeld & Nichelson 142 ISBN 978-0-7538-2611-9.\n↑ Weir, Alison (1999) Eleanor of Aquitaine, a Life Londres: Jonathan Cape 260 ISBN 0-345-40540-4.\n↑ a b c d e Nagore IRAZUSTABARRENA: Erresuma zapaldu ez zuen erregina Argia.eus. Creative Commons Aitortu-PartekatuBerdin 3.0 Unported lizentziarekin argitaratua\nWikimedia Commonsen badira fitxategi gehiago, gai hau dutenak: Berengela Nafarroakoa\nOrriaren azken aldaketa: 18 urria 2019, 09:09.


Asteartean amaituko da Mugikortasunaren Europako Astea Bilbon - Deia\n"Bilbo, nire kotxe barik!" lelopean\nAsteartean amaituko da Mugikortasunaren Europako Astea Bilbon\ndeia.eus 17.09.2020 | 13:31\nBilboko Mugikortasun Aste Europarraren aurkezpena. Bilboko Udala\nBilboko Mugikortasun Aste Europarraren aurkezpena.\nBILBO. Hurrengo asteartean, irailak 22, amaitu egingo da atzo hasitako Bilboko Mugikortasunaren Europako Astea. Ekimen honen leloa 'Bilbo, nire kotxe barik!' izango da.\nMugikortasunaren Europako Astea, zeinean Bilbok 2000. urteaz geroztik parte hartu baitu, –hogeita batgarren edizioa da hau–, Europar Batasunaren ekimen bat da, bai arduradun politikoak bai herritarrak sentsibilizatzera bideratua, hirian autoa modu irrazionalean erabiltzeak osasun publikoan eta ingurumenean dituen ondorio kaltegarriei buruz eta garraiobide jasangarriagoak erabiltzearen onurei buruz, hala nola garraio publikoa, bizikleta eta oinezko bidaiak.\n2020KO MEA-KO GAIA\nEuropako Batzordeak aurtengo kanpainarako aukeratu duen gaia "Emisiorik gabeko mugikortasunaren alde" da. Gai honek 2050erako ikatz-isurketen neutraltasuna lortzeko asmo handiko helburua islatzen du, Europako Itun Berdean jasotakoa. Halaber, gaiak azpimarratu nahi du garrantzitsua dela zero isuriko garraio-sistemetarako irisgarritasunak eta pertsona guztientzako sistema inklusiboa sustatzea.\nCovid-19ren eragina dela eta, ez da gomendagarria izan herritarren bilerak eta kontzentrazioak ahalbidetuko dituzten ekitaldiak antolatzea, eta, beraz, guztion onerako, MEA birtual eta digital bat egitea erabaki da, esteka honetan egoitza izango duena.\nWebgune honetan herritarrek mugikortasun eta aisialdi jasangarri eta osasuntsuan hasteko aholkuak eta tutoretzak aurkituko dituzte, bizikletaz, oinez edo itsasadarretik. Gainera, hirian 15 ibilaldi osasungarri egiteko, eskola-bideak proposatzeko eta ezartzeko edo Bilboko eta inguruko industria-ondarearen zati bat oinez ezagutzeko informazioa aurkitu ahal izango du.\nBizikletak ere bere lekua du Bilboko 2020ko MEAn. Hala, bilbaosinmicoche.net-ek hirian garraiobide jasangarri eta osasungarri hori erabiltzeko gomendio batzuk eta ibilgailuaren mantentzeari eta konponketari buruzko tutoretzak ematen dizkie erabiltzaileei.\nBestalde, web orrian ibilketa nordikoari edo nordic walk delakoari lekua egiten zaio, diziplina horren hastapenari, oinarrizko mugimenduei eta ohiko praktikari buruzko tutorialekin. Paddle surfa hasiberrientzat eta kayakaren eta piraguismoaren hastapenak dira itsasadarreko aisialdiko tutorialak.\nBilboko oinezkoentzako proiektu berrietarako gune bat eta MEAko babesleen eta laguntzaileen bideoetarako beste bat egongo dira, hiri mugikortasunari eta mugikortasun jasangarriari buruzkoak.


Hezi ala domestikatu? - TTiKLiK! : TTiKLiK!\nArantxa Urbe (2012-01-15)\nNon ikasi dituzu ulertzen dituzula uste dituzun gauzak? Itxura guztien arabera, dakizkigun gauza gehienak ez ditugu eskolan ikasi, ez lau paretako eskolan, behintzat. Zer esanik ez, benetako bizitzarako –egunero aurre egin behar diogun horretarako–, behar ditugunei erreparatzen badiegu. Bizitzako eskola ona omen, onena, dudarik gabe.\nEskolaren jiran gabiltza herritar gehienok: batzuek ikasle, besteak guraso, ofizioz hainbat, afizioz edo bokazioz beste zenbait: bietatik asko, desio.\nZer espero dezakegu eskolatik? Zer eskatu behar diogu eskolari, hortaz?\nHamaika galdera piztu zaizkit buruan. Azken aldian, zorionez, parean tokatu zaizkidan hitz-aspertuek eragina izango zuten, akaso: hezitzaileen ofizioa batzuetan, eskolaren eginbeharra besteetan, eskola hobetzeko hezitzaileek egin beharrekoa, eskolak jendartearekin izan beharreko harreman ezinbestekoa… Galdera bati heldu orduko segidan bestea atzetik. Galdera guztiak bezala: egiteko errazak, erantzuteko zailak. Hausnarketa batetik bestera jauzi egiteko aukera eskaini didate, gutxienez.\n«Eta hezitzaileok? Zilborrari begira ere banago. Gure ikasle izandakoei galdetuko baliete zenbatetan sentitu gaituzten hezitzaile eta zenbatetan hezkuntza profesional, zer esango ote lukete?»\nGehienok nahiko genuke eskolak ikasle kritikoak, parte-hartzaileak, iniziatibadunak eta irizpidedunak heztea. Ezagutuko duten munduan ibiltzeko eskuetan jarri ahal izango dizkiegun tresnarik baliotsuenak izango dira, dudarik gabe. Eskolak eragin dezake, baina ezin diogu dena egiteko eskatu.\nEta hezitzaileok? Zilborrari begira ere banago. Gure ikasle izandakoei galdetuko baliete zenbatetan sentitu gaituzten hezitzaile eta zenbatetan hezkuntza profesional, zer esango ote lukete?\nEderra da eskua luzatu eta bidean laguntzea, ikertzen, mundua eta nork bere burua ulertzen laguntzea, egia osoen eta jakintzaren jabe bagina bezala ez aritzea; ez baikara. Gure lanak ez lituzke inola ere ikasleak domestikatu behar, mesede eskasa egingo genieke hala egitekotan. Izan ere, ez baita gauza bera heztea eta domestikatzea. Hausnarketa sakona mereziko luke horrek, gure lanak eta jarrerak zenbat ekartzen dion batari eta zenbat besteari kontziente izan gaitezen.\nHezitzaile izateak gure jendartearekin eta inguruarekin konpromiso soziala eta etikoa izatea esan nahi omen du. Izan ere, heziketaren parte bat eskolak egin ahal izango du, baina ezingo du ordezkatu, inola ere, jendarteak egin beharrekoa. Funtsezkoa da ikasgela mundu egitea eta mundua ikasgela. Zerbaitegatik dio, jakituria handiz, afrikar esaera zahar batek: “Haur bakoitzaren heziketa tribu osoaren lana da”.\nErlazionatuta - Relacionados2013/01/28 -- Hezkuntzan: bikaintasuna edo kooperatibismoa lortu?2012/02/26 -- 0-5 urte. Haurraren garapen integrala: autonomia2012/02/13 -- Gezurrak esaten baditu, saiatu ulertzen zergatik2012/03/01 -- Nire haurrak jotzen du, nire haurra jotzen dute2013/02/19 -- Gaurko gaia: “EZ dut ohiko eskolan sinesten…”Zemanta\nSartu beheko captcha kodea\ttwo + 4 = ZER NAHI DUZU?\n2013(e)ko ekaina (7)\n2013(e)ko maiatza (19)\n2013(e)ko apirila (26)\n2013(e)ko martxoa (23)\n2013(e)ko otsaila (25)\n2013(e)ko urtarrila (24)\n2012(e)ko abendua (22)\n2012(e)ko azaroa (27)\n2012(e)ko urria (22)\n2012(e)ko iraila (27)\n2012(e)ko abuztua (3)\n2012(e)ko uztaila (18)\n2012(e)ko ekaina (28)\n2012(e)ko maiatza (31)\n2012(e)ko apirila (49)\n2012(e)ko martxoa (83)\n2012(e)ko otsaila (54)\n2012(e)ko urtarrila (31)\n2011(e)ko abendua (32)\nAtalak Aspektu legalak (5)\nBarazkien propietateak (5)\nGantz azidoak (1)\nLandare proteinak (5)\nErremedio naturalak (17)\nAntibiotiko naturalak (1)\nHaurrekin egitekoak (13)\nAdimen Emozionala (59)\nAriketa fisikoa (2)\nEskolaz kanpoko jarduerak (1)\nGehiegizko babesa (4)\nEstimulazio goiztiarra (4)\nGarapen kognitiboa (1)\nLengoaiaren garapena (1)\nKomunikazo ez-bortitza (8)\nIrakurketa txokoa (51)\nAzken berriak jaso:\tKOLABORAZIOAK\nJone Areta Urrestaratzu\nMaiteder Santos Agirre\nMonika Perez Eskudero\nNerea Sancho Esnaola\n..:.KOLABORATZAILE IZAN NAHI?::.. Azken bidalketak\nHAURDUNENTZAKO MASAJEA BIKOTEKA\nEdoskitze Tailerrak Irriargiren eskutik\nBiofeedback: AMA-AITA EZ EGIN OIHURIK!!: Estresa eta larritasuna gutxitzeko tailerra.\nAlquiler Bicis Madrid Rio-Planes con niñxs\nDenda: jugar i jugar\nElikabio: elikadura osasuntsua\nMara-Mara Zure gunea\nPUBLIZITATEA TTIKLIK | info\nWeb honetan dagoen edukia eta materiala sortzeko erabili diren informazio, bideo, editorial, grafiko, irudi, multimedia material edo datuak, bertan sortuak edo internetetik jasoak izan dira. Hauek denak erabilpen publikoa dutelakoan gaude eta libreki zabaldu daitezkeela uste dugu. Baten bat autore eskubideek babestua bada, mesedez, adierazi iezaiguzue eta konpontzeko behar diren ekintzak aurrera eramango ditugu.El contenido de este sitio web y el material utilizado para su elaboración tales como información, videos, editoriales, gráficos, imágenes, material multimedia o datos, han sido de elaboración propia o recopilados de intenet y creemos que son todos de utilización pública y de libre difusión. Si alguno de estos contenidos estuviera protegido por derechos de autor rogamos nos lo comuniquen para actuar en consecuencia.


III. Argazki Rallyko sariak banatu ditu. Beti Gaztek. Noticias de Navarra\nIII. Argazki Rallyko sariak banatu ditu. Beti Gaztek\nOmar Igual Marcos donostiarrak jaso du bilduma onenaren saria\nAitor Arotzena - Jueves, 28 de Junio de 2018 - Actualizado a las 06:02h\nRallyko saridunetako batzuk, Beti Gazteko batzordekideekin. (Jon Martinez)\nLESAKA- Hemeretzi argazkilarik parte hartu zuten ekainaren 3an Beti Gaztek hirugarren urtez antolatutako Argazki Rallyan. Orduan aurkeztu ziren lanak baloratu eta sariak banatu dituzte San Joan bezperan. Bilduma onenaren sari nagusia Omar Igual Marcos donostiarrak irabazi du eta 150 euro eta diploma eskuratu ditu.\nSari nagusi horretaz gain, Beti Gaztek proposatutako lau gaietako argazki onenek ere 75 euroko saria eta diploma jaso dute. Horietako bi, Artea eta Zubiak gaietakoak, Omar Igual Marcos berak irabazi ditu. Tradizioa gaiari lotutako argazki onenaren saria bertze gipuzkoar batek eskuratu du, Altzako Imanol Lorenzo Arribillagak. Gai libreko argazki onenaren saria, berriz, Oronoz-Mugairiko Josu Inziarte Irurietak eskuratu du.\nAzkenik, Bortzirietako argazkilarien bilduma onenarentzat ere saria eman du aurten Beti Gaztek, 100 euro eta diploma. Fred Jose Ramos Lasaga lesakarrak irabazi du.\nArgazki saridunak Beti Gazte elkartearen web orrian ikus daitezke.\nZubigaineko krosa Lesakako I. Zubigaineko kros herrikoia ere antolatu du Beti Gaztek, Udalaren laguntzaz larunbatean. Maila ttikietako lasterketak larunbatean 10:30ean hasiko dira eta gainerako mailak, 11.00etan. Izen-ematea irteeran eginen dute, 09.30etik aitzinera.\nAdinaren arabera, ibilbidearen luzera ezberdina izanen dute: ttikiek (2003 urtean edo ondotik jaiotakoek) 150 metro eginen dituzte;aurrebenjaminek (2010-2012), 300 metro;benjaminek (2008-2009), 400 metro;alebinek (2006-2007), 800 metro;infantilek (2004-2005), 1.200 metro;kadeteek (2002-2003) 3.400 metro eta junior, senior eta beteranoek 5.000 metro.\nBakarkako lasterketaz gain, peñen arteko lehia ere antolatu du Beti Gaztek. Peña bakoitzak guttienez lau lagun aurkeztu beharko ditu eta kuadrilletako kamixetak eraman beharko dituzte. Sailkapena postuaren arabera eginen da, ez denboraren arabera eta peña bakoitzeko lau kidek puntuatuko dute, horietako bat guttienez emakumea izan beharko du. Lehen hiru peñentzat izanen dira sariak. Sari berezi bat ere izanen da kide gehien atera eta ailegatzen diren peñarentzat.


Usurbilgo Udala ‘Errautsen Parkea’ izeneko espazio berria eraikitzen hasi da hilerri berrian | Usurbildarrak aurrera\n← Kalera Kalerak igandean Donostian egingo duen manifestazioan parte hartzeko deia egin du\nIrailaren 16an Independentistak Sareak Bilboko manifestaziora joateko deia egin du →\nUsurbilgo Udala ‘Errautsen Parkea’ izeneko espazio berria eraikitzen hasi da hilerri berrian\nUsurbilgo Udalak hilerri berria handitzen hasi dela jakinarazi du. ‘Errautsen Parkea’ izeneko espazio berri bat sortuko da bertan, hilerri zaharreko eta etorkizuneko usurbildarrak modu anonimoan uztea ahalbidetuko duena. Era berean ‘Errautsen Parkeak’ hileta zibilak era irekian egiteko aukera izango du.\nHilerriko handitze lanek bi hilabeteko epea izango dutela iragarri du Udalak eta lanek guztira 120.000 euroko aurrekontua izango dute. 2017an bertan amaituko dira.\nUdalaren esanetan hilerri berriaren handitzeak zer ikusi zuzena du hilerri zaharraren itxiera prozesuarekin: “Familiartekoek eskatzen ez dituzten usurbildarren azken hilobia izango da. Gorputz onda horiek Udalaren gain geldituko dira eta erraustu ondoren parke berrian utziko dira”.


Ba al zenekien etxebizitza bat birgaitzen denean bere balioa %25 arte handitzen dela? — Fatxada aireztatuak\nDiseinua egokitu genuen, geure ekipo propioekin fabrikatu eta instalatu genuen fatxada hau. Eskaintzen dugun zerbitzu integralak emaitza eztabaidaezina bermatzen du obran jartzean\n1. Egitura espezifikoko kalkuluak. Egokitasun Teknikoaren Dokumentuaz haratago.\n2. Zatiketaren modulazioa, dagoen eraikinarekiko erabateko egokitzapena.\n3.Hobekuntza estetikoa. Akabera moderno eta dotoreak.\n4. Sistema integrala. Koordinazioa eta eraginkortasuna.\n5. Etxebizitzaren balioa handitzen da eta erosotasuna irabazten da. Onurak azken erabiltzailearentzat.